title: Tulilatva

text: Tulilatvalla on mehevät, kiiltävät lehdet. Sen kukat koostuvat neljästä terälehdestä ja voivat olla väriltään punaisia, valkoisia, violetteja tai keltaisia. Kukinnot ovat runsaskukkaisia terttuja. Tulilatvoja myydään usein valmiiksi kukkivana, lyhyen aikaa säilytettävänä ruukkukasvina.


title: Paul McCartney (kirja)

text: Paul McCartney () on Howard Sounesin kirjoittama Beatles-muusikko Paul McCartneyn elämäkerta. Sen on suomentanut Sami Heino ja kustantanut vuonna 2011 Otava.


title: Paul McCartney (kirja)

text: Sounes on aiemmin kirjoittanut elämäkerrat muun muassa Bob Dylanista ja Charles Bukowskista.


title: Paul McCartney (kirja)

text: "Turun Sanomien" kriitikko Matti Komulainen luonnehti teoksen suomennosta syväteräväksi ja moniulotteiseksi, "Helsingin Sanomissa" Tommi Uschanov kuitenkin kirjoitti, että kirjan suomennos on pöyristyttävän huono. Jaakko Yli-Juonikas kirjoitti lehdessä julkaistun vastineen, jossa hän oikaisi Uschanovin väitteitä.


title: Tampereen yliopiston normaalikoulu, Nekalan koulutalo

text: Tampereen yliopiston normaalikoulun Nekalan koulutalo on peruskoulun ala-aste Tampereen Nekalassa. Koulussa on opetusluokat 1–6 ja se on osa Tampereen normaalikoulua. Koulun rehtorina toimii Vesa Toivonen. Koulu on aloittanut toimintansa vuonna 1931. Koulurakennus edustaa arkkitehtuuriltaan aikakautensa mukaan funktionalismia. Elokuussa 2012 koulu siirtyi osaksi normaalikoulua, kun peruskoulun alaluokat kattanut Tampereen yliopiston Hämeenlinnan normaalikoulu muutti Tampereelle.


title: Jääpallon SM-sarja 1952

text: Jääpallon Suomen Palloliiton mestaruudesta 1952 pelasi 16 joukkuetta jaettuna kahteen lohkoon. Lohkovoittajat selvisivät loppuotteluun ja toiseksi sijoittuneet pelasivat pronssiottelun. Seuraavaksi kaudeksi sarja supistettiin yksilohkoiseksi, jolloin molempien lohkojen neljä viimeistä joukkuetta putosivat Suomensarjaan. Suomen jääpallomestaruus ratkaisiin liittojen Palloliitto ja Työväen Urheiluliitto mestareiden välisessä loppuottelussa.


title: Jääpallon SM-sarja 1952

text: Länsilohkossa OPS oli selvä voittaja, mutta muiden joukkueiden kesken oli tasaista. Joukkueilla oli mahdollisuus joko selvitä pronssiotteluun tai pudota suomensarjaan. Pronssiotteluun selvisi lopulta HIFK, vain yhden pisteen erolla parhaasta putoajasta OLS:sta. VIFK ja HJK olivat maalieron turvin OLS:aa parempia ja säilyttivät sarjapaikkansa. OLS:n lisäksi länsilohkosta putosi toinen oululaisseura OPP. Porin Kärpille ja viipurilaistaustaiselle Tampereen Ilves-Kissoille kausi pääsarjassa oli viimeinen.


title: Jääpallon SM-sarja 1952

text: Itälohkossa JMP oli yllättää suurimmat suosikit WP-35:n ja Veiterän, mutta jäi lopulta maalieron turvin kolmanneksi. Loppuotteluun meni lohkovoittajana WP-35. Lahden Reipas oli lohkon neljäs ja viimeinen sarjapaikkansa säilyttäjä. Sarjasta putosivat tuleva mahtiseura KUV, kouvolalainen KUP, viimeistä kertaa pääsarjassa pelannut YVPS, sekä helsinkiläisseura Viipurin Sudet, jolle kausi pääsarjassa jäi viimeiseksi.


title: Jääpallon SM-sarja 1952

text: Pronssiottelussa Veiterä voitti HIFK:n 5-0. Loppuottelussa WP-35 voitti OPS:n 3-2, ja voitti näin seitsemännen jääpallomestaruutensa.


title: Jääpallon SM-sarja 1952

text:
9.maaliskuuta 1952 Helsinki
Lohkojaon purkamisen vuoksi sarjasta putosi peräti 8 joukkuetta. Sarjaan nousivat Borgå Akilles ja Seinäjoen Palloseura.


title: Jääpallon SM-sarja 1952

text: TuPy:n mestarijoukkue: Rainer Suojanen, Jukka Leino, Esko Heikkinen, Kalevi Lehtovirta, Pauli Vahtonen, Pentti Saari, Pertti Kärki, Reino Koskinen, Reino Suojanen, Pertti Laaksonen ja Rainer Forss.


title: Valdai-jääkausi

text: Valdai-jääkausi oli viimeinen suuri pleistoseenin kylmä kausi Itä-Euroopassa n. 116 000–11 600 vuotta sitten. Se vastaa Pohjois-Euroopan Veiksel-jääkautta ja esim. Pohjois-Amerikan Wisconsin-kautta.


title: Valdai-jääkausi

text: Valdai-jääkauden kylminä jaksoina Ukrainaan kertyi jäätikön kuluttamasta kalliosta irtautunutta lössiä, mikä mahdollisti runsaan arokasvillisuuden kasvun. Nykyihminen levittäytyi noin 50 000–40 000 vuotta sitten Itä-Euroopan tasangolle loi sinne peuran ja muiden jääkautisten eläinten metsästykseen pohjautuvan Kostjonkin kulttuurin, jonka tunnetuin löytöpaikka on Kostjonki. Jääkautinen metsästyskulttuuri päättyi, kun jääkautinen suurriista hävisi jääkauden lopussa.


title: Valdai-jääkausi

text: Ukrainan-Valko-Venäjän alueen keskiosissa oli periglasiaalista lössiaroa, jonka keskellä oli metsäaron saarekkeita. Suurten jokien varsilla oli laajoja tulvatasankoja ja jokihaarojen välissä paksun lössin alueita. Ohuempi lössi ulottui käytännössä koko periglasiaalisella alueelle.


title: Valdai-jääkausi

text: Kalkkipitoisesta lössistä syntyneelle arolle olivat ominaisia ruohovartiset kasvit – heinät, sarat, marunat ja savikat. Arolajien lisäksi kasvoi arktisia kasveja, mm. "Lycopodium"-liekoa. Eläimistössä oli jopa yläarktisen ja muun tundran lajeja, mm. myskihärkä, naali, peura ja kaulussopuli ("Dicrostonyx torquatus") sekä arolajeista runsaasti visenttiä, myös hevosia, mammutteja jne. Itä-Euroopan tasangon keskisosissa lämpötila oli talvella −40…−30 °C, ja kesällä +14 °C ja vuoden sademäärä luultavasti alle 200 mm. Ukrainan lounaisalangolla puolestaan oli tammikuussa −21 °C ja heinäkuussa +14 °C, ja sademäärä 350 mm. Periglasiaalinen lössiaro oli täällä kuiva, suolainen, tuulinen ja kesällä aurinko paistoi kuumasti, jolloin syntyi lämmin maaperä. Tämä maa oli tuottavampaa kuin tundra, lähempänä nykyisen aron kasvituottavuutta 5 000 kg/ha/v. Uskotaan, että lössiarojen runsas eläimistö tarvitsi melko suuren biomassan tuottavuuden. Kuivan ja viileän tai kylmän subarktisen tai arktisen arotundran tarkkaa syytä ei tiedetä, mutta sen uskotaan liittyvän maaperän kuivuuteen, auringon säteilyyn kesällä ja lössiin. Tuuli kuljetti lössiä kaikkialle kasvien ravinnoksi. Kuivuus piti maan lämpimänä mikä oli kasveille eduksi.


title: Valdai-jääkausi

text: Mammutin esiintymisen eteläraja oli suunnilleen 48–50 leveysasteella Mustanmeren pohjoispuolinen periglasiaalinen, subarktinen kylmänlauhkea lössiaro ulottui Kiovan seuduille noin 50,5 leveysasteelle, se kasvoi mm. savikkaa ja marunaa sekä suolakkokasvillisuutta Tästä pohjoiseen oli periglasiaalista metsäaroa noin 53 leveysasteelle Valko-Venäjän keskiosiin. Ukrainan–Valko-Venäjän–Länsi-Venäjän periglasiaalisella metsäarolla kasvoi lehtikuusta, mäntyä, koivua, tundraa. Metsäarovyöhykkeen etelärajalla oli tammikuun keskilämpötila noin −22…−30 °C ja heinäkuun 14–17 °C. Tällä vyöhykkeellä oli lössiä 500–600 m:n korkeuteen merenpinnasta. Aromaisilla alueilla lähinnä kasvoi marunaa, savikkaa, efedraa, ruohokasveja.


title: Valdai-jääkausi

text: Metsäaroa oli Dneprin varrella Tšerkasystä etelään, ja etelämpänä Dnipropetrovskin seuduilla, Länsi-Ukrainan ylängön eteläosassa Bug-joen varrella. Sopulin eteläraja oli Kiovan seuduilla ja Volgalla Kazanin seuduilla


title: Valdai-jääkausi

text: Jään reuna oli noin 55. leveyspiirillä ja aivan sen eteläpuolella oli 50–200 km leveä soinen ja järvinen tundra-alue. Tällä muuten yleensä kylmällä, kuivalla vyöhykkeellä kasvoi tundraa, aroa, metsää (lehtikuusi, koivu, mänty) ja paikoin suolakkokasveja. Alue ei ollut suotuisa ihmisille.


title: Valdai-jääkausi

text: Ikirouta ulottui epäjatkuvana 400–600 km etelään jään rajasta suunnilleen Dnipropetrovskin seuduille ja idempänä hieman Volgogradin pohjoispuolelle. Jatkuvan ikiroudan raja kulki Kiovasta etelään Tšerkasyn seudulle, missä vuoden keskilämpötila oli noin −3 °C ja noin 48 leveysasteelle Dneprin kohdalla. Epäjatkuva ikirouta ulottui Etelä-Moldovaan, Dnipropetrovskin–Harkovan väliin ja Volgogradiin. Tämänkin eteläpuolella maa jäätyi syvälle joka vuosi aina Kaukasuksen etelärinteille asti.


title: Valdai-jääkausi

text: Idempänä kylmyysvyöhykkeet nousivat pohjoisemmaksi, koska jäätikön reuna kaartui pohjoiseen päin. Lössiarovyöhykkeen pohjoisraja kulki suunnilleen linjalla Kiova–Kazanin seutu ja periglasiaalisen metsäaron pohjoisraja ulottui Valko-Venäjältä Nižni Novgorodin kautta Uralin länsipuolella Permin pohjoispuolelle noin 63 leveydelle. Lauhkean vyöhykkeen aroa oli 45 leveydelle asti mm Kaukasuksen pohjoispuolella pari astetta pohjoiseen itäisestä Mustasta merestä. Kaspianmeren-Uralin seuduilla aron pohjoisraja oli suunnilleen 50. leveydelle Krimin niemimaan eteläosassa, Moldovan Karpaateilla, Kaukasuksella ja Uralin eteläisimmässä osassa kasvoi metsiä. Mustanmeren pinta oli ainakin 90 m nykyistä alempana, mutta Kaspianmeren pinta korkealla ja pinta-ala nykyistä 1,5 kertaa laajempi.


title: Valdai-jääkausi

text: Jääkauden kuluessa ilmasto vaihteli paljon Länsi-Venäjän tasangolla. Shkurlatissa 51 pohjoista leveyttä oli interstadiaaliaikaan noin 85 000 vuotta sitten lämpötila tammikuussa keskimäärin −14 celsiusastetta eli 5 astetta vähemmän kuin nyt. Heinäkuun keskilämpötila oli 20 °C. Sademäärä oli puolet nykyisestä (230 mm vs 450 mm). Lämpimällä Brjansk-interstadiaali-kaudella noin 30 000–24 000 radiohiilivuotta sitten oli vastaavasti 8–10 °C kylmempää kuin nyt ja satoi 200–250 mm nykyistä vähemmän. Myöhäis-Valdain jääkauden ollessa kylmimmillään noin 18 000–16 000 radiohiilivuotta sitten oli Desnan altaassa hyvin kylmä mannerilmasto, sademäärä 200–400 mm alempi kuin nyt, ja luntakin tuli melkein puolet vähemmän kuin nyt. Tammikuussa oli −22 °C keskimäärin eli 10 astetta kylmempää kuin nyt, mutta kesälämpötilat lähellä nykyisiä. Itä-Euroopan sademäärä lienee kylmimpänä jaksona ollut laajoilla alueilla alle 200 mm, ilmasto mantereinen ja kuiva. Maasto saattoi muistuttaa nykyisen Keski-Jakutian Tšuraptšan aroa. Ukrainan lössi muistutti Jakutian lössiä ja aavikkomaannosta. Ilmaston vaihtelu näkyy mm. Volynia-Podoliassa, Oka-joen, Dneprin ja Donin latvoilla peuran yleistymisenä ja mammutin harvinaistumisena Myöhäis-Valdaikaudella.


title: Valdai-jääkausi

text: Ihminen levittäytyi Itä-Euroopan tasangolle Keski-Valdain aikaan noin 50 000–40 000 vuotta sitten loi sinne peuran ja muun suurriistan metsästykseen pohjautuneen kulttuurin. Tunnettuja löytöpaikkoja ovat mm. Kostjonki ja Sungir. Metsästyskulttuuri päättyi, kun jääkautinen suurriista hävisi jääkauden lopussa.


title: Valdai-jääkausi

text: Ihmisiä lienee asunut vain vähän 40. leveysasteen pohjoispuolella jääkauden kylmimpätä huippukautena n. 20 000–17 000 BP, jolloin keskinen Itä-Euroopan tasanko autioitui osin. Ennen tätä n. 24 000–22 000 vuotta sitten ihmisiä asui löytöjen mukana melko runsaasti Valko-Venäjällä mm. Berdyž 23 400–22 500 BP. Avdejevon ja Kostjonkin löydöt Keski-Venäjän ylängön eteläosista ajoittuvat samaan varhaisvaiheeseen 24 000–20 000 ennen nykyaikaa. Tämä alue oli periglasiaalista metsäaroa, ja ihmisiä saattoi asua pohjoisempana olevan tundra-aron eteläosissakin jopa jääkauden kylmimpänä aikana päätellen mm Zaraiskista, joka oli Oka-joen sivuhaaran varrella; täältä on 11 radiohiiliajoitusta ajalta 23 000–18 300 vuotta sitten.


title: Bernat Sola

text: Bernat Sola Pujol (s. 5. syyskuuta 1965 Mataró, Espanja) on espanjalainen uransa lopettanut mäkihyppääjä. Hän edusti aktiiviurallaan Matar UEC Mataro -seuraa.


title: Bernat Sola

text: Sola sijoittui Sarajevon olympialaisissa 1984 normaalimäessä 55:nneksi ja suurmäessä 50:nneksi sekä Calgaryssa 1988 normaalimäessä 57:nneksi ja suurmäessä 51:nneksi. MM-kilpailuissa hän oli Seefeldissä 1985 normaalimäessä 34:s ja suurmäessä 51:s, Oberstdorfissa 1987 normaalimäessä 66:s ja suurmäessä 65:s sekä Lahdessa 1989 normaalimäessä 51:s ja suurmäessä 45:s. Lentomäen MM-kilpailuissa hän sijoittui 48:nneksi Vikersundissa 1990.


title: Bernat Sola

text: Sola saavutti kaksi maailmancup-pistettä sijoituttuaan 14:nneksi Sapporon normaalimäen kilpailussa tammikuussa 1987. Maailmancupin kokonaiskilpailussa hän sijoittui kaudella 1986–1987 78:nneksi.


title: The Big Bounce – huijaus Havaijilla

text: The Big Bounce – huijaus Havaijilla on vuonna 2004 kuvattu rikoskomedia, joka perustuu Elmore Leonardin romaaniin "The Big Bounce". Elokuvan pääosia esittävät Owen Wilson, Morgan Freeman, Charlie Sheen, Sara Foster, Vinnie Jones, Gary Sinise, Bebe Neuwirth, Willie Nelson ja Harry Dean Stanton. Elokuvan on ohjannut George Armitage. Elokuva oli taloudellinen floppi ja sai rajua kritiikkiä.


title: Matti Nives

text: Matti Henrik Nives (s. 1980) on suomalainen DJ, tuottaja, promoottori, toimittaja ja tiedottaja. Koulutukseltaan hän on filosofian maisteri, pääaineena englannin kieli. Nives perusti vuonna 2006 Jyväskylässä toimineen Somethin' Else-klubin, joka keskittyi jazz-, funk- afrobeat- ja latin-musiikkiin. Hän myös toimi klubin vakituisena DJ:nä.


title: Matti Nives

text: Myöhemmin Nives on toiminut mm. Suomen Jazzliiton tuottaja-tiedottajana, Flow Festivalin tiedottajana sekä ohjelmaryhmän jäsenenä sekä We Jazz -klubin järjestäjänä ja DJ:nä. Hän on kulttuuriyritys We Jazz Oy:n toimitusjohtaja, jonka talliin kuuluvat mm. Timo Lassy Band sekä Jo Stance.


title: Matti Nives

text: Nives toimitti Bassoradion Lauantaijatsit-ohjelmaa vuodesta 2009 kevääseen 2013 asti. Heinäkuussa 2013 Nives ja rumpalina tunnettu Teppo Mäkynen aloittivat uuden Jazz kiinnostaa -radio-ohjelman Radio Helsingissä.


title: Matti Nives

text: Nives sai lokakuussa 2011 Yleisradion Jazzradion antaman Varjo-Yrjö -tunnustuksen työstään kotimaisen jazzkulttuurin hyväksi.


title: László Fischer

text: László Fischer on unkarilainen mäkihyppääjä, joka kilpaili maailmancup-tasolla vuosina 1979–1988.


title: László Fischer

text: Fischer sijoittui Seefeldin MM-kilpailuissa 1985 normaalimäessä 43:nneksi ja suurmäessä 46:nneksi sekä Oberstdorfissa 1987 normaalimäessä 65:nneksi ja suurmäessä 61:nneksi.


title: László Fischer

text: Fischer saavutti urallaan neljä maailmancup-pistettä sijoituttuaan 12:nneksi Lake Placidin normaalimäen kilpailussa joulukuussa 1984. Hän sijoittui kaudella 1984–1985 maailmancupin kokonaiskilpailussa 64:nneksi. Joulukuussa 1981 hän sijoittui mäkiviikon Oberstdorfin osakilpailussa 19:nneksi.


title: Bengtskärin taistelu

text: Bengtskärin taistelu käytiin jatkosodassa Bengtskärin kallioluodolla Suomenlahdella. Neuvostoliittolainen maihinnousuosasto teki 26. heinäkuuta 1941 luodolle yllätyshyökkäyksen tavoitteenaan räjäyttää luodolla sijaitseva Bengtskärin majakka, jota suomalaiset käyttivät tähystys- ja tulenjohtopaikkana. Aamuyöllä alkanut taistelu päättyi saman päivän iltana suomalaisten voittoon. Taisteluun osallistui yhteensä yli tuhat suomalaista ja venäläistä sotilasta. Taistelussa kaatui 32 suomalaista, joista 11 seuraavan päivän pommituksissa. Arviot venäläisten kaatuneista vaihtelevat kolmenkymmenenkuuden ja yli sadan välillä. Bengtskärin taistelua on myös kuvattu populaarikulttuurissa.


title: Bengtskärin taistelu

text: Syksyllä 1939 Euroopan poliittinen tilanne kiristyi, mikä antoi aihetta rajavalvonnan tehostamiseen myös Suomessa. Tämän vuoksi Bengtskärille lähetettiin syyskuun alussa vartioryhmä, joka koostui 5–10 miehestä. Talvisodan syttyessä 30. marraskuuta luodolla sijainneen majakan valo sammutettiin ja majakan henkilökunta perheineen evakuoitiin. Majakka toimi sodan aikana tähystys- ja tulenjohtopaikkana. Vartioryhmä tarkkaili Hankoa ja Suomenlahden suuta. Majakkaa yritettiin sodan aikana pommittaa, mutta tuloksetta.


title: Bengtskärin taistelu

text: Hankoniemi ja sitä ympäröivät merialueet vuokrattiin talvisodan rauhansopimuksessa Neuvostoliitolle 30 vuodeksi. Alueen luovutus tapahtui 22. maaliskuuta 1940, minkä jälkeen Neuvostoliitto perusti Hankoon noin 30 000 miehen vahvuisen varuskunnan. Sodan jälkeen majakanvartijat palasivat luodolle ja majakan valo sytytettiin. Perheitä ei kuitenkaan turvallisuussyiden vuoksi laskettu takaisin. Suomalaiset valvoivat venäläisten tukikohtaa Bengtskäristä, jonka tähystystoiminta jatkui talvisodan päätyttyä.


title: Bengtskärin taistelu

text: Jatkosota syttyi 25. kesäkuuta 1941. Samana päivänä venäläisten Hangon tukikohta avasi tulen kohti suomalaisasemia, jotka vastasivat tuleen. Bengtskär kuului sodassa Hangon rintaman Hiittisten lohkoon ja oli sen uloin etuvartio etelässä. Majakkatornin valohuoneesta oli näkymä Hankoon ja Suomenlahden suulle, ja sieltä voitiin johtaa sekä rannikkotykistön että laivaston tulta. Hiittisten lohkon tärkeimmät patterit sijaitsivat Örössä ja Granholmenissa, jotka sijaitsevat noin 10 kilometriä luoteeseen ja pohjoiseen Bengtskäristä.


title: Bengtskärin taistelu

text: Venäläiset saivat lentotiedustelun avulla selville, että luoto oli linnoittamaton. 16. heinäkuuta 1941 Neuvostojoukot tuhosivat Bengtskäristä noin 10 kilometriä itään sijainneen Morgonlandetin tähystys- ja tulenjohtoaseman. Vangiksi otetun kuuden miehen vartioryhmän kuulusteluissa saatiin selville, että myös Bengtskärissä oli sijoitettuna kuuden miehen vartio. Bengtskärin vartioryhmää oli kuitenkin vahvistettu 29 miehellä Morgonlandetin hyökkäyksen jälkeen, ja venäläiset valmistautuivat maihinnousuun tästä tietämättöminä.


title: Bengtskärin taistelu

text: Venäläisten suunnitelmana oli lähettää neljä vartio-, eli niin kutsuttua MO-venettä yöllä Bengtskäriin. Kahdessa veneessä olisi iskujoukkoja, jotka nousisivat ensin huomaamattomasti maihin ja valtaisivat majakan. Tämän jälkeen kolmannessa veneellä oleva räjäytysjoukkue nousisi maihin ja räjäyttäisi majakan syvyyspommeilla. Neljäs vene toimisi operaation komentoveneenä. Operaatio päätettiin toteuttaa laivaston vuosipäivää edeltävänä päivänä 26. heinäkuuta, jolloin voitto kruunaisi juhlapäivän vieton. Operaatiota johtaisi yliluutnantti P. V. Kurilov.


title: Bengtskärin taistelu

text: Taistelu alkoi 26. heinäkuuta 1941 kello yhden aikaan aamuyöllä, kun venäläiset nousivat pimeyden, sumun ja metsäpaloista levinneen savun turvin maihin. Venäläiset eivät kuitenkaan ehtineet sisään majakkaan, sillä suomalainen ulkovartiomies havaitsi heidät ja ehti suorittaa hälytyksen ja herättää muut sotilaat. Suomalaisten tulitus pakotti venäläiset suojautumaan kallioiden ja eteläterassin taakse. Majakan kolmannesta kerroksesta heitetty kasapanos tappoi terassin taakse piiloutuneen noin kymmenhenkisen iskuryhmän, jonka tarkoituksena oli vallata majakka. Räjähdyksessä menehtyivät politrukki A. I. Rumjantsev sekä yliluutnantti P. V. Kurilov, joka haavoittui kuolettavasti. Taistelu kuitenkin jatkui ja venäläisten miesvahvuus oli tässä vaiheessa kaksinkertainen puolustajiin nähden.


title: Bengtskärin taistelu

text: Taistelun alussa suomalaisten puolustusta johti 25-vuotias luutnantti Fred Luther. Suomalaisten puolustus koostui enimmäkseen nuorista miehistä, jotka olivat kotoisin lähiseudun kunnista. Luther haavoittui taistelussa kahdesti, minkä jälkeen komento siirtyi alikersantti Harry Bjelkelle. Tässä vaiheessa majakassa oli jäljellä ainoastaan viisitoista taistelukuntoista miestä, joiden ammukset olivat käytännössä lopussa. Lisäksi venäläiset olivat vallanneet majakan pohjakerroksen. Taistelun alkutunteina puolustus sai tulitukea ainoastaan Örön ja Granholmenin patteristoilta, joita Lutherin täytyi pyytää ampumaan suoraan kohti Bengtskäriä. Tilanne helpottui kello neljän jälkeen, kun suomalaisten tykkiveneet ja Fokker-koneet ehtivät paikalle. Kello yhdeksän aikaan luutnantti M. Kaikkosen johtama 80 miehen iskujoukko pääsi majakalle käytyään laiturilla ja matkalla rannasta pitkiä ja kiivaita lähitaisteluja. Tämän jälkeen majakan pohjakerros onnistuttiin valtaamaan takaisin ja majakka oli jälleen suomalaisten hallussa.


title: Bengtskärin taistelu

text: Jäljelle jääneet venäläiset eivät antautuneet apujoukkojen tai evakuoinnin toivossa. Venäläiset eivät kuitenkaan ensimmäisen maihinnousun jälkeen onnistuneet pääsemään uudestaan maihin, sillä veneet joutuivat joka kerta perääntymään kiivaan tulituksen alla. Tykkivene "Uusimaa" sai täysosuman yhteen venäläisten MO-veneistä sen yrittäessä lähestyä rantaa, minkä jälkeen suomalainen VMV-vene poimi merestä 16 miestä. Panssarilaivat "Väinämöinen" ja "Ilmarinen" saivat käskyn kohti Bengtskäriä, kun ilmavoimilta oli tullut tieto, että venäläishävittäjiä oli havaittu matkalla kohti Bengtskäriä. Hälytys osoittautui kuitenkin vääräksi, mutta alukset joutuivat 18 venäläisen pommikoneen hyökkäyksen kohteeksi ehdittyään Örön länsipuolelle. Pommin osuessa Ilmariseen yksi sen miehistöstä sai surmansa ja 13 haavoittui, minkä jälkeen panssarilaivat vetäytyivät takaisin saariston suojaan. Venäläiset taistelivat viimeiseen asti antautumatta, ja taistelun ensimmäinen päivä päättyi kello viiden aikaan iltapäivällä, kun luodolla ei ollut jäljellä yhtäkään taistelukuntoista venäläistä, joista suurin osa oli kaatuneita ja loput vaikeasti haavoittuneita.


title: Bengtskärin taistelu

text: Heinäkuun 27. päivä päivä alkoi Bengtskärissä rauhallisesti, mutta keskipäivän aikaan luodon yläpuolelle ilmestyi venäläisiä pommikoneita. Bengtskärissä ei ollut ilmatorjunta-aseita, joten koneita ei voitu torjua. Pommitus jatkoi koko iltapäivän ja kello 16:42 majakkarakennuksen ja tornin saumakohtaan osunut pommi tappoi 11 suomalaista, jotka jäivät sortuvien rakenteiden alle. Vielä puoli kahdeksan aikaan illalla Bengtskäriä tulitettiin Russarön tykistöllä. Suomalaiset tykkiveneet ja lentokoneet saapuivat paikalle vasta myöhään illalla. Seuraavana päivänä, 28. heinäkuuta, Bengtskäriin tuotiin 40 mm:n Bofors-tykki. Saman päivän iltapäivällä Bengtskäriä vastaan hyökkäsi vielä kaksi konetta, jotka suomalaiskoneet ajoivat pois.


title: Bengtskärin taistelu

text: Bengtskärin taistelussa kaatui yhteensä 32 suomalaista, heistä 21 ensimmäisen päivän taisteluissa ja 11 seuraavan päivän pommituksista. Arviot venäläisten kaatuneista vaihtelevat runsaasti. Bengtskäristä vietiin pois kolmekymmentäkuusi ruumista, mutta kaatuneiden lukumäärä oli kuitenkin korkeampi, sillä tuntematon määrä ruumiita työnnettiin mereen, kun saari taistelujen jälkeen siivottiin. Lisäksi venäläisten laivoilla kaatui sotilaita ja yksi lentokone ammuttiin alas. Paula Wilson arvelee kirjassaan "Bengtskär", että arvio noin sadasta venäläistä kaatuneesta osuu todennäköisesti oikeaan. Haavoittuneita suomalaisia oli yhteensä 45 ja vangeiksi saatiin 28 neuvostoliittolaista, joista suurin osa oli vaikeasti haavoittuneita.


title: Bengtskärin taistelu

text: Venäläiset vetäytyivät Hangosta vuoden 1941 lopulla tukikohdan strategisen merkityksen vähetessä saksalaisten vallattua Viron. Rintamalinja Hangon ja Bengtskärin välillä hävisi, ja majakka sai loppusodan olla rauhassa. Olojen rauhoituttua alkoivat myös majakan korjaustyöt. Majakan sodassa saamat vahingot olivat huomattavat: pohjoisseinä oli osittain poissa, katot rikki, välikatot romahtaneet ja ovet ja ikkunat hajalla. Lisäksi majakan ulkorakennuksista oli jäljellä ainoastaan kiviperustat. Korjaustyöt kestivät 1950-luvulle, ja samalla luoto myös linnoitettiin konekivääripesäkkein, juoksuhaudoin ja bunkkerein. Taistelussa kaatuneita on kunnioitettu myöhemmin erilaisilla muistotauluilla.


title: Bengtskärin taistelu

text: Bengtskärin taistelusta löytyy runsaasti kirjallista materiaalia. Sekä suomalaiset että venäläiset veteraanit ovat kirjoittaneet taistelusta muistelmissaan. Taistelua on käsitelty myös erilaisissa jatkosotaa käsittelevissä kirjoissa ja aikakauslehdissä. Esimerkiksi säveltäjä Einar Englund muistelee kirjassaan "I skuggan av Sibelius: fragment ur en tonsättarens liv" (1996) osuuttaan Bengtskärin taistelussa. Bengtskärin taistelua on kuvattu Mikko Samulisen romaanissa "Majakka vaikenee" vuodelta 1971.


title: Budesonidi

text: Budesonidi on tulehdusta hoitava lääkeaine, jota käytetään pääasiallisesti astman oireiden ennaltaehkäisyyn. Se kuuluu glukokortikosteroidien lääkeryhmään. Budesonidi ei β-agonistin (esim. salbutamoli) tapaan pysäytä jo alkanutta astmakohtausta , koska sillä ei ole ahtautuneita keuhkoputkia laajentavaa vaikututusta.


title: Budesonidi

text: Budesonidi voidaan annostella mm. jauheena inhalaattorin avulla.


title: Elsa Grashorn

text: Elsa Mathilda Grashorn (2. toukokuuta 1888 Helsinki – 5. tammikuuta 1973 Helsinki) oli suomalainen kirjailija.


title: Astri Nakkila

text: Astri Elise Nakkila (17. heinäkuuta 1902 Savonlinna – 24. huhtikuuta 1984 Savonlinna) oli suomalainen runoilija, joka käytti kirjailijanimeä Anja Raito.


title: Astri Nakkila

text: Nimellä "Anja Raito":


title: Showturk

text:
Showturk on turkkilainen television viihdekanava. Kanava näkyy Suomessa DNA Welhon kaapelitelevision
kautta ja on Suomessa maksullinen kanava.


title: Kirvesahven

text: Kirvesahven tai vanhemmalta nimeltään kirveskala ("Mene maculata") on ahvenkaloihin kuuluva kalalaji, jota tavataan indopasifiselta merialueelta. Eräät tutkijat ovat kuitenkin ehdottaneet sen siirtämistä omaan lahkoonsa "Meniformes". Se on ainoa elossa oleva laji kirvesahventen heimossa ("Menidae").


title: Kirvesahven

text: Kirvesahven voi kasvaa noin 20–30 cm pitkäksi. Se on litteä ja muistuttaa ruumiinrakenteeltaan kolmiomaista kiekkoa. Kalan selkäevä on pitkä ja nuorella kalalla on selkäevässä myös piikkejä. Peräevä ja vatsaevät ovat myös hyvin pitkät. Pyrstöevä on kirvesahvenella selkeästi haarautunut. Kirvesahvenet kykenevät työntämään leukojaan ulospäin. Lajin suomut ovat pienikokoiset ja väriltään se on selästään sininen ja vatsastaan hopeanvalkoinen. Kirvesahvenen kyljessä on kylkiviivan ylä- ja alapuolella muutama rivi tummia pilkkuja. Evät ovat väriltään harmahtavat.


title: Kirvesahven

text: Kirvesahventa tavataan indopasifiselta merialueelta ja sen levinneisyys ulottuu Afrikan itärannikolta Tyynellemerelle Australiaan ja Japaniin asti. Kala elelee parvissa tyypillisesti lähellä merenpohjaa mannerjalustoilla aina 200 metrin syvyyteen merenpinnasta. Kirvesahven on mereinen kala, mutta toisinaan sitä tavataan myös jokien suistoista. Lajin ravintoa ovat pienet selkärangattomat eläimet. Kirvesahven on hyvä ruokakala ja paikoitellen Aasiassa sitä kalastetaan trooleilla. Kirvesahventa myydään sekä tuoreena että kuivattuna.


title: Ursa Aspegren

text: Anja Adéle Aspegren, kirjailijanimi Ursa Aspegren (28. toukokuuta 1917 Kemi – 31. tammikuuta 1990 Kemi) oli suomalainen lasten- ja nuortenkirjailija.


title: Risto Nivari

text: Risto Johannes Nivari (sukunimi vuoteen 1933 "Arola" ; 25. tammikuuta 1913 Mietoinen – 19. heinäkuuta 1990 Helsinki) oli suomalainen pastori ja aforismikirjailija.


title: Risto Nivari

text: Risto Nivari työskenteli pappina Suomen Luterilaisessa Evankeliumiyhdistyksessä ja Kallion seurakunnassa sekä uskonnon opettajana. Psykoterapeutin tutkinnon suoritettuaan hän työskenteli perheterapeuttina kirkon perheasiain neuvottelukeskuksessa.


title: Pekka Ikäheimo

text: Pekka Ikäheimo eli "Ikä-Pekka" (10. maaliskuuta 1899 Pielavesi – 10. elokuuta 1991 Utajärvi) oli suomalainen agrologi, asutusneuvoja ja omakustannekirjailija.


title: Pekka Ikäheimo

text: Torppariperheeseen syntynyt Ikäheimo kävi Peltosalmen maamieskoulun ja sen jälkeen Kurkijoen maanviljelysopiston valmistuen agrologiksi 1927.


title: Pekka Ikäheimo

text: Ikäheimo toimi Viipurin läänin Pyhäjärvellä maanviljelijänä ja maanviljelysseuran neuvojana vuoteen 1939 saakka. Sotavuosina hän oli asutusneuvojana ja maatalousneuvojana Pihtiputaalla ja sitten sotilashallinto-osaston maatalousjohtajana ja työvoimapäällikkönä Viipurin läänissä.


title: Pekka Ikäheimo

text: Sodan päätyttyä Ikäheimo muutti 1944 Utajärvelle Oulun läänin Talousseuran osapalkkaiseksi asutusneuvojaksi ja hän osti seuraavana vuonna Utajärveltä rappiotilan jonka hän kunnosti viljellen tilaa eläkepäiviinsä saakka.


title: Pekka Ikäheimo

text: Ikäheimo harrasti runojen kirjoittamista sekä runonlausuntaa ja hän kirjoitti myös kronikoita erilaisiin juhlatilaisuuksiin. Jäätyään eläkkeelle hän alkoi julkaista usein uskonnollis-filosofisia omakustannekirjoja joita hän sitten itse kiersi myymässä.


title: Zedd

text: Anton Zaslavski (s. 2. syyskuuta 1989 Saratov, Venäjän SFNT, Neuvostoliitto) eli Zedd on saksalais-venäläinen elektronisen tanssimusiikin tuottaja ja DJ. Hän toimii Skrillexin OWSLA levy-yhtiössä.


title: Zedd

text: Zeddin singlelevy Dovregubben oli neljä viikkoa Beatportin electro house -musiikkilistan ensimmäisellä sijalla. Lisäksi hän on tehnyt useita virallisia remix-kappaleita artisteille kuten Lady Gaga ja Skrillex.


title: Zedd

text: Zeddin vanhemmat olivat musikaalisia ja Zedd itse aloitti pianon soittamisen jo neljävuotiaana. Myöhemmin hän ryhtyi soittamaan rock-yhtyeessä rumpuja ennen siirtymistään elektroniseen musiikkiin. Vuonna 2009 Zedd voitti kaksi Beatportin remix-kilpailua, "Armand Van Helden / Strictly Rhythm Remix Contest" ja "Fatboy Slim / Skint Remix Contest", joiden ansiosta hän sai oikeudet julkaista useita virallisia remix-kappaleita tunnetuille artisteille.


title: László Gellér

text: László Gellér (s. 5. elokuuta 1944 Tótkomlós, Békés) on unkarilainen mäkihyppääjä. Hän edusti aktiiviurallaan Budapest Honvéd -seuraa.


title: László Gellér

text: Gellér sijoittui Innsbruckin olympialaisissa 1964 normaalimäessä 42:nneksi ja suurmäessä 34:nneksi. Grenoblessa 1968 hän oli normaalimäessä 34:s ja suurmäessä 19:s. Hän osallistui Keski-Euroopan mäkiviikolle vuodenvaihteesta 1961–1962 vuodenvaihteeseen 1971–1972. Hän sijoittui yhdeksänneksi Bischofshofenissa 1968 ja 16:nneksi Innsbruckissa 1964.


title: László Gellér

text: Myös hänen veljensä Mihály Gellér on olympiatason mäkihyppääjä.


title: Yksin kaikkia vastaan

text: Yksin kaikkia vastaan ("The Power of One") on vuonna 1992 ensi-iltansa saanut draamaelokuva, joka perustuu Bryce Courtenayn samannimiseen romaaniin. Elokuvan pääosia esittävät Stephen Dorff, Armin Mueller-Stahl, John Gielgud, Morgan Freeman, Daniel Craig, Fay Masterson ja Clive Russell. Elokuvan on ohjannut John G. Avildsen. Elokuva voitti Political Film Society -palkinnon vuonna 1993.


title: Yksin kaikkia vastaan

text: 1930-luvun Etelä-Afrikkaan sijoittuvassa tarinassa brittipoika varttuu imperiumin kasvatista rotujen tasa-arvon kannattajaksi.


title: Yksin kaikkia vastaan

text: "Video-oppaassa" vuodelta 1994 Olavi Similä sanoo elokuvan hyödyntävän kliseisiä aineksiaan esimerkillisen jäntevästi ja toimivasti. Hän antaa ”visuaalisesti upealle ja ajatuksia herättävälle draamalle” neljä tähteä viidestä, mikä vastaa sanallista arviota ”erinomainen”. "VideoHound’s Golden Movie Retriever" taas sanoo hyvien näyttelijöiden menevän hukkaan tässä saarnaavassa ja stereotyyppisessä tuotoksessa. Se antaa elokuvalle kaksi tähteä neljästä.


title: Stratfor

text: Strategic Forecasting, Inc., yleisesti tunnettu lyhenteellä STRATFOR, on yksityinen, yhdysvaltalainen tiedusteluyhtiö. Yhtiötä on kutsuttu myös nimellä ""The Shadow CIA"" - Varjo-CIA.


title: Stratfor

text: Stratforin perusti George Friedman 1996 Austinissa Texasissa.


title: Stratfor

text: Stratfor tuottaa asiakkailleen tausta-aineistoa turvallisuuden arviointiin. Yhtiö julkaisee lisäksi uutiskirjeitä ja -videoita, jotka on tarkoitettu suurelle yleisölle. Stratfor on poliittisesti ja ideologisesti sitoutumaton.


title: Stratfor

text: Joulukuussa 2011 yhtiön verkkosivut joutuivat laajasti uutisoidun hyökkäyksen kohteeksi, jossa sivuilta varastettiin sekä asiakas- että luottokorttitietoja.


title: Scott Harrington

text: Scott Harrington (s. 10. maaliskuuta 1993 Kingston, Ontario, Kanada) on kanadalainen jääkiekkoilija, pelipaikaltaan puolustaja. Hän edustaa NHL:ssä pelaavan Columbus Blue Jacketsin organisaatiota.


title: Scott Harrington

text: Harrington on Pittsburgh Penguinsin toisen kierroksen varaus vuoden .


title: Ryan Murray

text: Ryan Murray (s. 27. syyskuuta 1993 White City, Saskatchewan) on kanadalainen jääkiekkoilija, pelipaikaltaan puolustaja. Hän pelaa NHL-seura Columbus Blue Jacketsissa, joka varasi hänet toisena pelaajana vuonna . Columbus nosti Murrayn pelaajakokoonpanoonsa kaudella 2013–2014. Hän teki NHL-uransa ensimmäisen maalin Toronto Maple Leafsia vastaan 25. lokakuuta 2013. Murray pelasi juniorivuosinaan WHL-joukkue Everett Silvertipsissa.


title: Ryan Murray

text: Murray sai alavartalovamman (polvi) 3. maaliskuuta 2014 ottelussa Toronto Maple Leafsia vastaan. Hän joutui jättämään ensimmäisen erän kesken, eikä palannut otteluun. Tulokaskaudellaan Murray teki 66:ssa ottelussa 4 maalia ja syötti 17, yhteensä 21 pistettä.


title: Ryan Murray

text: Murray oli voittamassa maailmanmestaruutta Kanadan maajoukkueessa MM-kilpailuissa 2016.


title: Mark Pysyk

text: Mark Pysyk (s. 11. tammikuuta 1992 Sherwood Park, Alberta, Kanada) on kanadalainen jääkiekkoilija, pelipaikaltaan puolustaja. Hän pelaa NHL-seura Florida Panthersissa.


title: Mark Pysyk

text: Pysyk pelasi vuodet 2008–2012 WHL-seura Edmonton Oil Kingsissa. Kaksi viimeistä kautta hän toimi myös joukkueen kapteenina. Kaudeksi 2012–2013 Pysyk siirtyi NHL-seura Buffalo Sabresin organisaatioon. Hän aloitti kauden AHL-seura Rochester Americansissa, mutta maaliskuussa 2013 hänet nostettiin loppukauden ajaksi NHL:ään.


title: Michaël Bournival

text: Michaël Bournival (s. 31. toukokuuta 1992 Shawinigan, Quebec, Kanada) on kanadalainen jääkiekkoilija, pelipaikaltaan keskushyökkääjä. Hän edustaa tällä hetkellä AHL-farmiliigassa pelaavaa Hamilton Bulldogsia.


title: Michaël Bournival

text: Bournival on Colorado Avalanchen kolmannen kierroksen varaus vuodelta . Hänet vaihdettiin saman vuoden marraskuussa Montreal Canadiensiin, vaihdossa puolustaja Ryan O'Byrneen.


title: Brendan Gallagher

text: Brendan Gallagher (s. 6. toukokuuta 1992 Edmonton, Alberta, Kanada) on kanadalainen jääkiekkoilija, pelipaikaltaan laitahyökkääjä. Hän pelaa NHL-joukkue Montreal Canadiensissa.


title: Brendan Gallagher

text: Gallagher pelasi kaudet 2008–2012 WHL-joukkue Vancouver Giantsissa. Kaudeksi 2012–2013 hän siirtyi NHL-joukkue Montreal Canadiensiin, mutta aloitti kauden AHL-joukkue Hamilton Bulldogsissa. Gallagher voitti MM-kultaa Kanadan maajoukkueessa 2016.


title: Freddie Hamilton

text: Freddie Hamilton (s. 1. tammikuuta 1992 Toronto, Ontario, Kanada) on kanadalainen jääkiekkoilija, pelipaikaltaan laitahyökkääjä. Hän edustaa NHL:ssä pelaavaa Calgary Flamesia. San Jose Sharks varasi Hamiltonin vuonna .


title: Freddie Hamilton

text: Hän pelasi vuosina 2008–2012 OHL-joukkue Niagara IceDogsissa.


title: Boone Jenner

text: Boone Jenner (s. 15. kesäkuuta 1993 Dorchester, Ontario) on kanadalainen jääkiekkoilija, pelipaikaltaan laitahyökkääjä. Hän pelaa NHL-joukkue Columbus Blue Jacketsissa, joka varasi Jennerin vuonna 2011.


title: Boone Jenner

text: Jenner pelasi neljä kautta (2009–2013) Ontario Hockey Leaguen Oshawa Generals -joukkueessa, jossa hän saavutti 111 maalia ja 135 syöttöä 227:ssa pelatussa ottelussa. Blue Jackets nosti Jennerin joukkueeseen kaudeksi 2013–2014 hyvin menneen harjoituskauden ansiosta. Jenner teki ensimmäisen ja toisen maalinsa NHL:ssä Montreal Canadiensia vastaan 17. lokakuuta 2013. Hän oli koko kauden Blue Jacketsin joukkueessa pelaten 72 peliä, joissa teki 16 maalia ja antoi 13 maaliin johtanutta syöttöä. Jenner löysi kemiaa Nathan Hortonin ja Ryan Johansenin kanssa pelaten pääosin heidän kanssaan samassa ketjussa.


title: Boone Jenner

text: Kaudella 2015–2016 Jenner teki runkosarjassa tehot 30+19=49 ja oli Columbus Blue Jacketsin kolmanneksi paras pistemies. Kevään MM-kilpailuissa hän voitti kultaa Kanadan joukkueessa.


title: Nikita Gusev

text: Nikita Andrejevitš Gusev (, s. 8. heinäkuuta 1992 Moskova, Venäjän SFNT, Neuvostoliitto) on venäläinen jääkiekkoilija, pelipaikaltaan laitahyökkääjä. Hän edustaa KHL-joukkue SKA Pietaria.


title: Mark Stone

text: Mark Stone (s. 13. toukokuuta 1992 Winnipeg, Manitoba) on kanadalainen jääkiekkoilija. Hänellä on kevääseen 2018 asti ulottuva sopimus NHL-seura Ottawa Senatorsin kanssa. Senators varasi hänet kuudennella kierroksella 178. pelaajana .


title: Mark Stone

text: Stonen kasvattajaseura on Winnipeg M.H.A. Hän siirtyi kaudeksi 2007–2008 WHL-seura Brandon Wheat Kingsiin, jossa teki tulokaskaudellaan 56 runkosarjaottelussa tehopisteet 17+22=39. NHL-seura Ottawa Senators varasi hänet kuudennella kierroksella 178. pelaajana kesällä 2009. Kauden 2009–2010 päätteeksi Brandon Wheat Kings pelasi turnauksen isäntäjoukkueena Memorial Cupissa, jossa se oli toinen.


title: Mark Stone

text: Kaudella 2010–2011 Stone sijoittui tehopisteillä 37+69=106 WHL:n runkosarjan pistepörssissä kolmanneksi. Hän oli Wheat Kingsin paras pistemies ja syöttäjä, kuten myös kevään 2011 pudotuspeleissä pisteillä 1+9=10, joilla hän jakoi joukkueen sisäisen pistepörssin voiton Scott Glennien kanssa. Stone valittiin kauden päätteeksi WHL:n itäisen konferenssin ensimmäiseen tähdistökentälliseen.


title: Mark Stone

text: Syyskuussa 2011 Stone teki kolmivuotisen tulokassopimuksen Ottawa Senatorsin kanssa. Ottawa lähetti hänet kuitenkin harjoitusleirin päätteeksi takaisin Wheat Kingsiin, jossa hänet nimettiin joukkueen kapteeniksi. Wheat Kingsin uudeksi päävalmentajaksi tuli Ottawa Senatorsista erotettu Cory Clouston, joka oli Stonelle tuttu Ottawan harjoitusleireiltä. Stone edusti Team WHL:ää Subway Super Series -ottelussa Venäjän alle 20-vuotiaiden maajoukkuetta vastaan. Stone teki ottelussa tehopisteet 1+1=2 ja hänet valittiin ottelun parhaaksi pelaajaksi.


title: Mark Stone

text: Stone pelasi alle 20-vuotiaiden MM-kilpailuissa vuonna 2012, jolloin hän voitti pronssia. Stone oli tehoilla 7+3=10 turnauksen toiseksi paras maalintekijä Ruotsin Max Fribergin jälkeen sekä neljänneksi paras pistemies Suomen Teemu Pulkkisen kanssa. Hän oli myös Kanadan paras pistemies ja valittiin joukkueen top-3-pelaajaksi. Stonella oli myös koko turnauksen paras aloitusprosentti (73,08%).


title: Mark Stone

text: Stone oli kultaa voittaneessa Kanadan joukkueessa aikuisten MM-kisoissa 2016. Hän oli joukkueen kolmanneksi paras pistemies tehoilla 4+6=10.


title: Mark Stone

text: Stonen isoveli on jääkiekkoilija Michael Stone.


title: Brampton Battalion

text: Brampton Battalion oli kanadalainen jääkiekkoseura, joka pelasi Ontarion junioriliigan Itäisen konferenssin keskidivisioonassa.


title: Linda Maria Baros

text:
Linda Maria Baros ( 6. elokuuta de 1981) on ranskalainen ja romanialainen runoilija, esseisti ja suomentaja.
Hänen runojaan on käännetty yli 25 kielille.


title: Linda Maria Baros

text:
Linda Maria Baros syntyi Romaniassa (Bukarest) ja jatkoi opintojaan Pariisissa, Ranska.
FT (yleinen kirjallisuustiede) - Sorbonne yliopiston, Pariisi, ja Bukarestin yliopiston. Väitöskirjassaan hän käsitteli "Le Mythe de la métamorphose érotique" / "The Myth of Erotic Metamorphosis".
Hänen tuotantonsa käsittää runojen ja esseitä lisäksi näytelmiä.
Hänen runojaan on ilmestynyt lukuisissa kotimaisissa ja ulkomaisissa lehdissä, antologioissa ja muissa teoksissa.
Hänelle on myönnetty useita kirjallisuuspalkintoja, mm. kuuluisan Prix Guillaume Apollinaire (Guillaume Apollinaire–palkinto), Ranska, vuonna 2007.
Hän on myös kääntänyt romanialaista kirjallisuutta ranskaksi / englanniksi / espanja.
Linda Maria Baros on palkittu ja yksi tunnetuimmista nuoren polven kirjailijoista ja joka elää nykyisin Pariisissa.


title: Linda Maria Baros

text: Ranskaksi


title: Linda Maria Baros

text: Romaniaksi


title: Linda Maria Baros

text:
Suomeksi (kääntäminen)
 ISBN/9789513149321


title: Michael Gwisdek

text: Michael Gwisdek (s. 14. tammikuuta 1942 Berliini) on saksalainen näyttelijä ja elokuvaohjaaja. Hän on työskennellyt Deutsches Theaterissa ja monissa elokuvissa ohjaajana tai näyttelijänä.


title: Satapäiväinen keisarikunta

text: Satapäiväinen keisarikunta () eli "Napoleonin sata päivää" oli Ranskan historiassa ajanjakso, jolloin Elban saarelle syrjäytetty Napoléon Bonaparte palasi Ranskan valtaistuimelle noin sadaksi päiväksi 1. maaliskuuta – 22. kesäkuuta 1815. Napoleon syrjäytti senaatin valitseman mutta epäsuositun Ludvig XVIII:n ja aloitti valtakunnan jälleenrakentamisen.


title: Satapäiväinen keisarikunta

text: Hän joutui kuitenkin luopumaan vallasta, ja hänet karkotettiin St. Helenalle hävityn Waterloon taistelun jälkeen, sillä britit halusivat Napoleonista eroon.


title: Paphiopedilum tranlienianum

text: Paphiopedilum tranlienianum on vietnamilainen, venuksenkenkiin kuuluva kämmekkälaji.


title: Paphiopedilum tranlienianum

text: "P. tranlienianumin" kuvasivat Gruss ja Werner vuonna 1998 julkaisussa "Caseiana". Laji nimettiin sitä ensi kerran Vietnamin ulkopuolelle vieneen Tran Ngo Lienin mukaan.


title: Paphiopedilum tranlienianum

text: "P. tranlienianum" on pienehkö, usein ryppäittäin kasvava venuksenkenkä. Jopa 18 cm pitkiä ja 2 cm leveitä lehtiä on kolmesta kuuteen kappaletta. Väritys on päältä kiiltävä vihreä valkoisin reunoin, alta vaaleanvihreä. Kukkavana on 7-15 cm pitkä, lyhyen ja tiheän kellanruskean nukan peittämä, ja väriltään kirkkaan vihreä. Kukkavanan kärkeen kehittyy yksi, harvoin kaksi kukkaa. Kukka on 5-6 cm leveä ja 5-7 cm korkea. Laji kukkii syyskuusta marraskuuhun.


title: Paphiopedilum tranlienianum

text: "P. tranlienianum" kasvaa puolivarjossa kalkkipitoisten vuorten rinteillä ja kielekkeillä humuksen täyttämissä syvännekohdissa 400-750 metrin korkeudella. Lajin luontainen levinneisyysalue sijoittuu Pohjois-Vietnamiin. Alueen lämpötila vaihtelee 12 ja 25 celsiusasteen välillä. Ilmasto on talvisin kuiva, kesäisin kostea.


title: Paphiopedilum spicerianum

text: Paphiopedilum spicerianum on itäaasialainen venuksenkenkiin kuuluva kämmekkälaji.


title: Paphiopedilum spicerianum

text: "P. spicerianumin" kuvasivat Masters ja T. Moore vuonna 1879 julkaisussa "Gardener's Chronicle". Laji nimettiin sitä ensi kerran Euroopassa kukittaneiden herra ja Lady Spicerin mukaan.


title: Paphiopedilum spicerianum

text: "P. spicerianum" on pienehkö venuksenkenkä. 15-30 cm pitkiä ja 3-6 cm leveitä lehtiä on neljästä viiteen kappaletta. Väritys on päältä kiiltävä tummanvihreä, alta tyvestä violettipilkullinen. Kukkavana on 8-22 cm pitkä, lyhyen ja pehmeän nukan harvakseltaan peittämä. Kukkavanan kärkeen kehittyy yksi, harvoin kaksi kukkaa. Kukka on 5-7 cm leveä. Laji kukkii toukokuusta kesäkuuhun.


title: Paphiopedilum spicerianum

text: "P. spicerianum" kasvaa puolivarjossa kalkkipitoisten kallioniemekkeiden painaumissa jokien lähistöllä 300-1300 metrin korkeudella. Lajin luontainen levinneisyysalue sijoittuu itäisimpään Intiaan ja Pohjois-Myanmariin. Alueen lämpötila vaihtelee 13 ja 24 celsiusasteen välillä. Ilmasto on talvisin kuiva, kesäisin kostea.


title: Maria Kilpi

text: Maria Kilpi (s. 1979) on suomalainen dramaturgi. Hän on sekä kirjoittanut omia tekstejä että dramatisoinut muiden tekstejä. Hän on ollut myös perustamassa näytelmäkirjailijayhteisö Tekstiä. Kilpi on valmistunut dramaturgiksi Teatterikorkeakoulusta.


title: Maria Kilpi

text: Maria Kilven tunnetuin teos on näytelmä "Harmin paikka" (2007). Se hyväksyttiin Berliinin Theatertreffenin Stückemarkt-teatterikatselmukseen, jossa se valittiin katselmuksen parhaaksi näytelmäksi. Näytelmä on tämän jälkeen esitetty Berliinissä Maxim-Gorki-teatterissa, Wienin Burgtheaterissa ja Suomen Kansallisteatterissa.


title: Luota minuun (vuoden 1989 elokuva)

text: Luota minuun (engl. "Lean on Me") on vuonna 1989 kuvattu draamaelokuva, joka perustuu löyhästi Joe Louis Clarkin tarinaan newjerseyläisen Eastside-lukion rehtorina. Elokuvan pääosia esittävät Morgan Freeman, Beverly Todd, Alan North, Robert Guillaume, Ethan Phillips, Lynne Thigpen, Michael Beach, Sandra Reaves-Phillips ja Tony Todd. Elokuvan on ohjannut John G. Avildsen. Elokuva tuotti maailmanlaajuisesti yli 30 miljoonaa dollaria ja voitti kaksi NAACP Image Award palkintoa.


title: Luota minuun (vuoden 1989 elokuva)

text: "Video-oppaassa" vuodelta 1994 Bello Romano piti Morgan Freemanin roolisuoritusta elokuvan parhaana antina ja antoi elokuvalle kolme tähteä viidestä, mikä vastaa sanallista arviota ”hyvä”.


title: Viljanen

text: Viljanen on suomalainen sukunimi, joka on muun muassa seuraavilla henkilöillä:


title: Hustler (täsmennyssivu)

text: Hustler voi viitata muun muassa seuraaviin:


title: Framlinghamin linna

text: Framlinghamin linna sijaitsee Framlinghamin kauppalassa Englannissa. Kuningas Henrik II tuhosi paikalla olleen linnoituksen kukistaessaan kapinan. Norfolkin jaarli Roger Bigod rakennutti uuden linnan, joka aikanaan oli erikoinen, koska siinä ei ollut sydänlinnaa vaan linnan puolustus koostui kolmestatoista muurin yhdistämästä tornista. Juhana Maaton onnistui valtaamaan linnan lyhyen piirityksen jälkeen vuonna 1216.


title: Framlinghamin linna

text: Nykyään linnan omistaa English Heritage ja se on turistikohteena.


title: Framlinghamin linna

text:
Nykyisen torneilla vahvistetusta kehämuurista ja sisäpihasta koostuvan linnan rakennustöiden arvioidaan alkaneen noin 1190. Roger Bigod oli yksi Juhana Maattoman päävastustajista ensimmäisessä paronien sodassa. Kuningas Juhana valtasi vähäistä vastarintaa tehneen linnan maaliskuussa 1216.
Kuningas Edvard II lahjoitti linnan velipuolelleen Thomas de Brothertonille vuonna 1312. Sen peri useiden vaiheiden kautta kreivitär Margaret Brotherton ja hänen jälkeensä Mowbrayn suku, jonka viimeisen edustajan kuoltua ilman miespuolista jälkeläistä vuonna 1476 tuli Howardin suvusta Framlinghamin omistajia ja Norfolkin herttuoita. Ensimmäinen herttua John Howard kaatui Bosworthin taistelussa ja hänen vanhin poikansa Thomas otettiin vangiksi. Hän ehti kuitenkin korjata linnaa.


title: Framlinghamin linna

text: Ulkomuuri on linnan eteläpuolella ja sen päällä oli puuaita, mutta vain maarakennus on enää jäljellä. Sisäpihan muodostaa 10 metriä korkea ja 2 metriä paksu kurtiinimuuri. Ajan tavan mukaisesti kuorin piti osoittaa itää kohti, minkä vuoksi alttari sijoitettiin itämuurin torniin.


title: Fröken Julie (ooppera)

text: Fröken Julie on Ilkka Kuusiston säveltämä ooppera, joka perustuu August Strindbergin näytelmään "Neiti Julie". Teos kantaesitettiin Vaasassa vuonna 1994. Päärooleissa lauloivat Riitta-Maija Ahonen, Heikki Keinonen ja Anitta Ranta. "Fröken Julie" esitetään Itävallan Feldkirchessä kesällä 2012. Julieta esittää mezzosopraano Maarit Aura, Jeania baritoni Gabriel Suovanen ja Kristiniä Marjukka Tepponen.


title: World Trade Centerin pommi-isku 1993

text: World Trade Centerin pommi-isku oli 26. helmikuuta 1993 tapahtunut pommi-isku New Yorkin World Trade Centerin (WTC) maanalaisissa kerroksissa. Iskun tehneiden terroristien tarkoituksena oli vaurioittaa World Trade Centerin kaksoistornien tukipilareita aiheuttaen tornien sortumisen ja tuhansien ihmisten kuoleman. Kaksoistornit eivät kuitenkaan vaurioituneet, mutta isku aiheutti kuuden ihmisen kuoleman ja haavoitti yli tuhatta ihmistä. Iskun takana oli terroristijoukko, johon kuuluivat Ramzi Yousef, Mahmud Abouhalima, Mohammed A. Salameh, Nidal A. Ayyad, Abdul Rahman Yasin, Eyad Ismoil ja Ahmed Ajaj. Joukko sai rahoitusta Yousefin sedältä Khalid Sheikh Mohammedilta, joka on yksi terroristijärjestö al-Qaidan korkeimmista johtajista. Toinen pommi-iskun taustalla vaikuttanut henkilö oli "sokeana sheikkinä" tunnettu Umar Abdulrahman. Tähän mennessä kaikki iskun toteutukseen osallistuneet terroristit yhtä lukuun ottamatta on pidätetty ja tuomittu Yhdysvaltain oikeudessa.


title: World Trade Centerin pommi-isku 1993

text: World Trade Centerin pommi-isku oli New Yorkin pahin terrori-isku ennen syyskuun 11. päivän iskuja, jolloin World Trade Centerin rakennuskompleksi tuhoutui kokonaan ja lähes 3000 ihmistä sai surmansa.


title: World Trade Centerin pommi-isku 1993

text: Kuwaitissa syntynyt Ramzi Yousef vietti vuosia terroristijärjestö al-Qaidan harjoitusleireillä Afganistanissa, ennen kuin hän alkoi suunnitella vuonna 1991 pommi-iskua Yhdysvaltoja vastaan. Yousef oli taistellut myös Afganistanin sodassa Neuvostoliittoa vastaan. Yousefin setä, Khalid Sheikh Mohammed, jota myöhemmin pidettiin syyskuun 11. päivän iskujen pääarkkitehtina, antoi Yousefille ohjeita ja vinkkejä puhelimella iskua varten ja lahjoitti hänelle 1400 dollaria rahansiirrolla.


title: World Trade Centerin pommi-isku 1993

text: Yousef saapui laittomasti Yhdysvaltoihin 1. syyskuuta 1992 yhdessä Ahmed Ajajin kanssa Pakistanista, vaikkakin molemmat istuivat erillään toisistaan lentomatkalla ja esiintyivät matkustavansa tuntematta toisiaan. Yousefin tavoin Ajaj oli opetellut räjähteiden rakentamista Afganistanin harjoitusleireillä.


title: World Trade Centerin pommi-isku 1993

text: Ajaj yritti päästä maahan väärennetyllä Ruotsin passilla, mikä herätti viranomaisten epäilykset John F. Kennedyn kansainvälisellä lentoasemalla. Tarkistaessaan Ajajin matkatavaroita viranomaiset löysivät pommintekovälineitä ja -ohjeita, mikä johti Ajajin pidättämiseen. Matkatavaroista löytyi myös papereita, joissa mainittiin terroristiksi epäillyn arabialaisen Mohammed Jamal Khalifan peitenimi Abu Barra.


title: World Trade Centerin pommi-isku 1993

text: Yousef yritti päästä maahan väärennetyllä Irakin passilla pyytäen poliittista turvapaikkaa. Yousef päästettiin maahan turvapaikan hakijana.


title: World Trade Centerin pommi-isku 1993

text: Saavuttuaan Yhdysvaltoihin Yousef alkoi nopeasti tehdä yhteistyötä muiden luotettavina pitämiensä terroristien kanssa. Kahden päivän sisällä saapumisestaan Yousef oli ottanut yhteyttä Mohammed Salamehiin ja Abdul Rahman Yasiniin, jotka molemmat asuivat Jersey Cityssä New Jerseyssä. Yousef asui Salamehin luona ja terroristiryhmän keskuudessa hänet tunnettiin nimellä Rashed. Vaikka Ajaj oli pidätetty lentokentällä ja oli vankilassa, hän jatkoi kuitenkin yhteydenpitoa Yousefiin. Ajaj ja Yousef kävivät keskustelua Ajajin Dallasista kotoisin olleen ystävän avulla, joka vieraili vankilassa Ajajin luona.


title: World Trade Centerin pommi-isku 1993

text: Marraskuussa 1992 Salameh ja Yousef alkoivat hankkia pommintekoon tarvittavia kemikaaleja eri valmistajilta: kaupallisesti valmistettua ureaa (jota usein käytetään lannoitteena) ja typpihappoa. Kyseisillä kemikaaleilla terroristit valmistivat ureanitraattia sisältävän pommin. Pommin kemikaalit kuljetettiin Space Station Storage Companylta vuokrattuun varastoon Jersey Cityssä. Myöhemmin pommia varten hankittiin myös kaliumnitraattia.


title: World Trade Centerin pommi-isku 1993

text: Joulukuussa 1992 Yousef pääsi suoraan keskustelemaan vankilassa istuneen Ajajin kanssa. Yousef yritti saada Ajajin takavarikoitua omaisuutta vankilasta itselleen, mutta se osoittautui liian riskialttiiksi ja mahdollisesti myös suunnitelman kannalta vaaralliseksi. Joulukuun loppupuolella 1992 Salameh ja Yousef hankkivat Jersey Cityssä sijaitsevan asunnon asuinkerrostalosta, joka sijaitsee osoitteessa 40 Pamrapo Avenue. Kemikaalit sekoitettiin ja pommi valmistettiin asunnossa. Pomminteossa terroristit tiputtivat kokemattomuuttaan kemikaaleja asunnon lattialle ja seinille sekä vaatteilleen, jotka olivat vahvoja todisteita heitä vastaan iskun jälkeisessä oikeudenkäynnissä. Kemikaalien valmistuksessa syntyneet höyryt syövyttivät lisäksi muun muassa asunnon makuuhuoneen oven nuppia ja saranoita. Parantaakseen pommin tuhovoimaa terroristit lisäsivät pommiin alumiinijauhetta ja muita metalleja sekä valmistivat nitroglyseriinia.


title: World Trade Centerin pommi-isku 1993

text: Toimittaja Steve Collin mukaan Ramzi Yousef lähetti postissa kirjeitä useille New Yorkin sanomalehdille hieman ennen iskua. Kirjeissä Yousef ilmoitti olevansa "Vapautusarmeijan" ja "Viidennen pataljoonan" jäsen. Kirjeissä hän esitti kolme vaatimusta: Yhdysvaltojen pitäisi lopettaa Israelin avustaminen, katkaista diplomaattiset suhteensa Israeliin ja vaati lupausta, että Yhdysvallat ei "enää sotkeutuisi Lähi-idän maiden sisäisiin asioihin". Yousef varoitti World Trade Centeriin kohdistuvan hyökkäyksen olevan vasta ensimmäinen useista hyökkäyksistä Yhdysvaltoja vastaan, jos terroristien vaatimuksiin ei suostuttaisi. Yousef myönsi kirjeissä pommi-iskun terrori-iskuksi, mutta hän katsoi sen olevan "oikeutettu ottaen huomioon Israelin harjoittaman toiminnan Lähi-idässä Yhdysvaltojen tuella".


title: World Trade Centerin pommi-isku 1993

text: Päivää ennen iskua terroristit siirsivät pommin Ryder System -kuljetusyhtiön väreihin maalattuun pakettiautoon. Lopullinen pommi koostui ureanitraatista, alumiini- ja magnesiumjauheesta, rautaoksidista sekä ammoniumnitraattia sisältävästä dynamiitista. Tuhon lisäämiseksi terroristit lisäsivät pakettiautoon myös vetysäiliöitä.


title: World Trade Centerin pommi-isku 1993

text: Perjantaina 26. helmikuuta 1993 Ramzi Yousef ja hänen jordanialainen ystävänsä Eyad Ismoil ajoivat pakettiauton New Jerseystä Lower Manhattanille World Trade Centerin B-2 -kerrokseen, joka oli yksi pysäköintikerroksena käytetyistä WTC:n pohjakerroksista. Terroristit pysäköivät auton ja poistuivat World Trade Centerista. Pakettiautoon jäänyt pommi oli asennettu räjähtämään keskipäivällä kello 12 aikaan, jolloin World Trade Centerissa oli töissä ja vierailemassa tuhansia ihmisiä.


title: World Trade Centerin pommi-isku 1993

text: Noin kello 12.18 keskipäivällä paikallista aikaa pakettiauto räjähti tappaen heti paikalla kuusi World Trade Centerissä ollutta ja haavoittaen yli tuhatta ihmistä. Uhrien vammat vaihtelivat raajojen murskaantumisesta savulle altistumiseen. Räjähdys teki valtavan kraatterin B-2 -kerrokseen ja tuhosi osia yläpuolella olleesta B-1 -kerroksesta. Yli tonnin painoinen teräspalkki, joka sijaitsi räjähtäneen pakettiauton vieressä, lensi kymmeniä metrejä kerrosten läpi yhteen One World Trade Centerin eli pohjoistornin alakerroksista tappaen neljä ihmistä. Kaksoistornien välissä sijainnut Vista Hotel, joka myöhemmin tunnettiin nimellä Marriott World Trade Center (Three World Trade Center), vaurioitui pahoin ja lähes sortui. Iskuhetkellä rakennuskompleksissa paikalla ollut työntekijä Bruce Pomper kuvaili räjähdyksen olleen voimakkuudeltaan kuin lentokoneen törmäys. Pohjoistornin 74. kerroksessa ollut Christopher King kuvaili myöhemmin räjähdystä:


title: World Trade Centerin pommi-isku 1993

text: Räjähdys vaurioitti pahoin World Trade Centerin vesijärjestelmää rikkoen lukuisia vesiputkia. Tuhoutuneet vesiputket aiheuttivat pohjakerroksiin tulvan. Lisäksi koko rakennuskompleksin sähköt menivät poikki, ja toimineet sähköjohdot jouduttiin katkaisemaan, jotta tulvavesi ei alkaisi johtamaan sähköä. Veden ja sähkön katkeaminen aiheutti kaaoksen kaksoistorneissa ja muissa World Trade Centerin rakennuksissa. Viranomaisilla ei ollut keinoa kommunikoida sähköisesti rakennusten tuhansien työntekijöiden kanssa. Räjähdyksessä syntynyt savu levisi molempien kaksoistornien 93. kerrokseen asti vaikeuttaen kulkua muun muassa portaikoissa. Työntekijöiden evakuoiminen osoittautui tämän vuoksi vaikeaksi. Savumyrkytyksen välttämiseksi jotkut työntekijät rikkoivat huonekaluilla tornien ikkunoita. Sadat ihmiset jäivät sähkön katketessa hisseihin loukkuun. Muun muassa 17 päiväkoti-ikäisestä lapsesta koostunut ryhmä jäi jumiin hissiin 35. ja 36. kerroksen välillä. He joutuivat odottamaan poispääsyä viisi tuntia.


title: World Trade Centerin pommi-isku 1993

text: World Trade Centerin lisäksi myös Empire State Building evakuoitiin iskun jälkeen mahdollisen pommivaaran takia.


title: World Trade Centerin pommi-isku 1993

text: Yhteensä pommi-iskussa kuoli kuusi ihmistä, joista yksi oli raskaana. 1042 ihmistä loukkaantui. Heistä suurin osa altistui savulle kaksoistornien evakuoinnin yhteydessä. Pahimpia vammoja olivat raajojen murskaantumiset. Monet palomiehet ja poliisit tarvitsivat sairaalahoitoa saamiensa vammojen takia, joita he saivat muun muassa räjähdyksen aiheuttamista tulipaloista.


title: World Trade Centerin pommi-isku 1993

text: Iskuissa kuolleet ovat alla olevassa taulukossa.


title: World Trade Centerin pommi-isku 1993

text: Terroristien ajatuksena oli, että räjähdys vaurioittaisi One World Trade Centerin eli pohjoistornin tukipilareita romahduttaen sen Two World Trade Centerin eli etelätornin päälle. Pohjoistornin tukipilarit kuitenkin kestivät vastoin Yousefin suunnitelmaa, vaikkakin noin 590 kilogrammaa painanut pommi aiheutti laajaa tuhoa pohjakerroksissa. Vaikka räjähdys oli tuhoisa, useita palasia pakettiautosta ja pommin yhteydessä käytetyistä vetytankeista säilyi helpottaen viranomaisten tutkintaa.


title: World Trade Centerin pommi-isku 1993

text: Myöhemmin pidetyn oikeudenkäynnin aineiston mukaan Yousef oli katsonut pettyneenä Hudson-joen toiselta puolelta New Jerseystä, kun kaksoistornit seisoivat räjähdyksen jälkeen pystyssä.


title: World Trade Centerin pommi-isku 1993

text: Pommi-iskun jälkeen lähes 60 puhelinsoittajaa ilmoitti viranomaisille olevansa vastuussa pommista ja edustavansa erilaisia terroristiryhmiä, muun muassa Jugoslavian serbejä.


title: World Trade Centerin pommi-isku 1993

text: 27. helmikuuta, päivä iskun jälkeen, Nidal Ayyad soitti New York Daily Newsin "vinkkilinjalle" ilmoittaen "Vapautusarmeijan" olevan vastuussa pommi-iskusta. Jälkeenpäin New York Times sai terroristien lähettämän kirjeen, jossa he ilmoittivat iskun olleen kosto Yhdysvaltain ja Israelin välisestä yhteistyöstä sekä vaativat Yhdysvaltoja katkaisemaan suhteensa Israeliin. Jo aikaisemmin hieman ennen iskua Ramzi Yousef oli lähettänyt saman viestin sisältäneitä kirjeitä New Yorkin sanomalehdille. Kirjeissä terroristit varoittivat, että jos Yhdysvallat ei suostuisi heidän vaatimuksiinsa, he jatkaisisivat iskuja Yhdysvaltoja vastaan.


title: World Trade Centerin pommi-isku 1993

text: Terroristit olivat laatineet myös toisen kirjeen, jonka viranomaiset löysivät iskun jälkeen Ayyadin työhuoneen tietokoneesta. Toisessa kirjeessä, jota ilmeisesti ei lähetetty tiedotusvälineille, terroristit myönsivät, että pommi ei aiheuttanut "tällä kertaa" niin paljon vahinkoa kuin oli suunniteltu väärien laskelmien vuoksi. He varoittivat, että seuraavalla kerralla ei tulisi tapahtumaan yhtä paljon virheitä ja World Trade Center pysyisi iskukohteena, jos heidän kirjeissä esitettyihin vaatimuksiin ei suostuttaisi.


title: World Trade Centerin pommi-isku 1993

text:
Pommi-iskun jälkeen Yhdysvaltain silloinen presidentti Bill Clinton lupasi New Yorkin osavaltion kuvernööri Mario Cuomolle ja New Yorkin pormestari David Dinkinsille liittovaltion täyden tuen tutkimustyössä. Iskua seuraavina päivinä Yhdysvaltain keskusrikospoliisi FBI suoritti 700 agentin voimin lukuisia kotietsintöjä ja käytti hyväkseen räjähdyspaikalta löytyneitä johtolankoja, kuten pakettiauton ja räjähteen palasia. Tutkintaa auttoi myös FBI:n yhteyshenkilö, egyptiläinen Emad Salem (aiheesta tarkemmin kohdassa "Väitteet FBI:n toiminnasta"). Viranomaisilla oli myös käytettävänään valvontakameranauhoja.
Iskussa mukana olleet terroristit aikoivat paeta pois maasta. Iskun pääsuunnittelija Ramzi Yousef pakeni muutama tunti iskun jälkeen Pakistaniin, ja pakoa suunnittelivat myös Abouhalima ja Yasin. 27. helmikuuta Abouhalima varasi lennon Sudanin Jeddahiin, Saudi-Arabian kautta. Kolme viikkoa myöhemmin kuitenkin egyptiläiset viranomaiset pidättivät Abouhaliman ja hänet lähetettiin takaisin Yhdysvaltoihin vastaamaan syytteisiin World Trade Centerin pommi-iskusta.


title: World Trade Centerin pommi-isku 1993

text: Abdul Rahman Yasin varasi lentolipun Ammaniin, Jordaniaan. Yasinin nykyistä olinpaikkaa ei tiedetä. FBI on luvannut hänen pidätykseen johtavista tiedoista viiden miljoonan dollarin löytöpalkkion.


title: World Trade Centerin pommi-isku 1993

text: Mohammed Salamehin tarkoitus oli lentää Amsterdamiin. Viranomaiset olivat kuitenkin päässeet hänen jäljilleen pakettiauton osien avulla. Akselin palasesta saatiin tietoon ajoneuvon valmistenumero, jonka avulla saatin selville Salamehin vuokranneen pakettiauton. Salameh oli uskonut, ettei autosta jäisi mitään johtolankoja. Hän päätti mennä hakemaan varastetuksi väittämänsä pakettiauton pantin ennen lähtöä maasta. Hänet pidätettiin 4. maaliskuuta todistusaineiston avulla.


title: World Trade Centerin pommi-isku 1993

text: Iskun pääsuunnittelija Ramzi Yousef pysytteli piilossa Yhdysvaltain viranomaisilta Pakistanin ja Afganistanin rajaseudulla. Kahden vuoden kuluttua iskusta vuonna 1995 Yousef kuitenkin jäi kiinni. Pidätyksensä jälkeen Yousef myönsi amerikkalaisille viranomaisille kuulusteluissa, että iskun tarkoituksena oli romahduttaa kaksoistornit. Yousefin mukaan terroristit olivat arvioineet sortumisen tappavan 250 000 ihmistä, mikä oli heidän tavoitteensa.


title: World Trade Centerin pommi-isku 1993

text: Tutkinnan aikana viranomaiset löysivät todisteita, että pommi-iskun taustalla oli ollut myös "sokeana sheikkinä" tunnettu Umar Abdulrahman, joka World Trade Centerin iskun lisäksi oli ollut mukana suunnittelemassa terroristien suunnittelemia, Yhdysvaltain viranomaisten estämiä pommi-iskuja Yhdistyneiden kansakuntien päämajaa, New York Federal Buildingia, George Washington Bridgea sekä Hollandin ja Lincolnin maanalaisia tunneleita vastaan. Abdulrahmanilla oli ollut yhteyksiä World Trade Centerin iskun pääsuunnittelija Yousefiin sekä luultavasti myös Osama bin Ladeniin. Hänet tuomittiin vankeuteen vuonna 1995.


title: World Trade Centerin pommi-isku 1993

text: Neljän iskusta epäillyn oikeudenkäynnit kestivät syyskuusta 1993 maaliskuuhun 1994. Yousefia ei vielä tuolloin oltu saatu kiinni. Terroristien syytteisiin kuuluivat muun muassa kuuden ihmisen surmaaminen, laiton räjähteiden käsittely, räjähteiden laiton kuljetus osavaltiosta toiseen ja World Trade Centerin kiinteistön ja omaisuuden tuhoaminen. Todisteina terroristeja vastaan käytettiin 204 silminnäkijän todistajanlausuntoja ja yli 1000 todistekappaletta. Valamiehistö totesi kaikki syytetyt, Abouhaliman, Salamehin, Ayyadin ja Yasinin syyllisiksi syytteisiin. Terroristit saivat 240 vuoden vankeustuomion ja heidät määrättiin myös satojen tuhansien dollarien vahingonkorvauksiin. Tuomari Kevin Duffyn mukaan 240 vuoden pituisesta rangaistuksesta 180 vuotta kuvaa sitä aikaa, joka iskussa kuolleilla uhreilla olisi vielä ollut edessään. 60 vuoden lisärangaistus tuli siitä, että iskun tekijät nimenomaan halusivat tappaa mahdollisimman monta ihmistä. Syytetyt tuomittiin myös korkeimman turvaluokan vaativiksi vangeiksi. Mediahuomion estämiseksi muiden ihmisten vierailuoikeutta terroristien luona määrättiin rajoitettavaksi.


title: World Trade Centerin pommi-isku 1993

text: Ramzi Yousefin oikeudenkäynti käytiin hänen kiinnijäämisensä jälkeen elokuusta marraskuuhun vuonna 1997. Yousef sai muiden terroristien tavoin 240 vuoden vankeustuomion. Oikeudenkäynnissä Yousef myönsi suoraan olevansa terroristi ja totesi olevansa ylpeä teoistaan. Tuomari Kevin Duffy syytti oikeudenkäynnissä Yousefia "pahan ruumiillistumaksi", joka nauttii viattomien ihmisten tappamisesta. Yousefin oikeudenkäynnissä Ed Smith, pommi-iskussa kuolleen Monica Smithin aviomies, luki lausunnon, jossa iskussa kuolleiden uhrien omaiset toivoivat, ettei Yousefia päästettäisi koskaan vapaaksi.


title: World Trade Centerin pommi-isku 1993

text: Pakettiautoa ajanut Eyad Ismoil tuomittiin vuonna 1998 muiden terroristien tavoin 240 vuoden vankeusrangaistukseen ja 250 000 dollarin sakkoihin.


title: World Trade Centerin pommi-isku 1993

text: Jälkeenpäin pommi-iskun arveltiin aiheuttaneen World Trade Centerin rakennuskompleksille tuhoa noin 300 miljoonan dollarin arvosta. Rakennuskompleksin tuhojen korjaajaksi valittiin ruotsalaisen rakennusyhtiö Skanskan tytäryhtiö Karl Koch Erecting Co, joka oli vastannut kaksoistornien teräsrakentamisesta jo 1970-luvulla rakennusten ollessa rakenteilla. Korjauskulujen maksajana toimi vakuutusyhtiö Trygg-Hansan tytäryhtiö Home, joka toimi World Trade Centerin rakennusten vakuuttajana.


title: World Trade Centerin pommi-isku 1993

text: World Trade Centerin sulkemisen ja korjaustöiden arveltiin maksavan yhdeltä viikolta noin 700 miljoonaa dollaria. Jokaisen mahdollisen lisäviikon arveltiin aiheuttavan lisäkuluja 125 miljoonaa dollaria per viikko. Korjaustöiden vuoksi World Trade Center pysyi suljettuna noin viikon ajan.


title: World Trade Centerin pommi-isku 1993

text: Iskun jälkeen New Yorkin osavaltion silloinen kuvernööri Mario Cuomo totesi tiedotusvälineille pommi-iskun "loukanneen jokaisen amerikkalaisen tunteita". Hänen mukaansa isku oli todiste siitä, ettei Yhdysvallat ole haavoittumaton.


title: World Trade Centerin pommi-isku 1993

text: Yhdysvaltain silloinen presidentti Bill Clinton oli ollut presidentin virassaan vain 38 päivää iskun tapahtuessa. Iskun jälkeen Clinton totesi, ettei amerikkalaisten pitäisi ylireagoida iskuun ja arveli iskun olleen "jonkun typeryksen teko". Clinton lupasi New Yorkin osavaltiolle ja kaupungille liittovaltion täyden tuen rikostutkinnassa.


title: World Trade Centerin pommi-isku 1993

text: Yhdysvaltain ulkoministeri Warren Christopher arveli pommi-iskun jälkeen pidetyssä tiedotustilaisuudessa iskun mahdollisesti liittyvän Bosnian sotaan, vaikkakin hän korosti arvelun olevan vain arvelua.


title: World Trade Centerin pommi-isku 1993

text: 12 vuotta myöhemmin iskusta, vuonna 2005, New Yorkin pormestari Michael Bloomberg totesi World Trade Centerin pommi-iskun kuuden kuolonuhrin ja 1000 haavoittuneen olleen "kansainvälisen ja tappavan terrorismin" ensimmäisiä amerikkalaisia uhreja.


title: World Trade Centerin pommi-isku 1993

text: Pommi-iskun jälkeen iskun syitä on pohdittu. World Trade Centerin valintaa iskun kohteeksi on esitettyjä erilaisia arveluja. Syyksi kaksoistornien valitsemiseen on esimerkiksi esitetty sitä, että World Trade Center oli länsimaisen kulttuurin ja Yhdysvaltain taloudellisen mahdin symboli. Tosin valinnan syyksi on myös arveltu yksinkertaisesti sitä, että kaksoistornit erottuivat selkeästi New Yorkin siluetista New Jerseyn puolelta, jossa terroristit asuivat.


title: World Trade Centerin pommi-isku 1993

text: Pommi-iskun tutkinnassa ja oikeudenkäynneissä selvinnyt terroristien motivaatio tappaa ja vahingoittaa niin montaa siviiliä kuin mahdollista aiheutti arveluja, että terrorismi on muuttumassa väkivaltaisemmaksi ja julmemmaksi. Vaikka terroristit olivat uskonnollisia ja ilmaisivat uskonnollisia näkemyksiä muun muassa kuulusteluissa, he eivät mainitse tiedotusvälineille lähettämissään kirjeissä mitään uskonnollista. Motiivina mainitaan ainoastaan Yhdysvaltain ja Israelin väliset suhteet sekä Yhdysvaltain "sotkeentuminen arabimaiden asioihin".


title: World Trade Centerin pommi-isku 1993

text: Oikeudenkäyntien aikana tuli esiin tietoja, että FBI:lla oli egyptiläinen ilmiantaja, Emad Salem, joka kertoi FBI:lle saaneensa tietoja, että Yhdysvaltoja vastaan suunniteltiin pommi-iskua. Salem on entinen Egyptin armeijan virkamies ja hänellä oli yhteyksiä radikaaleihin islamilaisiin ryhmittymiin. Salemilla ja FBI:lla ei ollut tarkkaa tietoa terroristien mahdollisesta iskukohteesta. Salem oli tutkimuksissaan saanut selville 12 mahdollista iskukohdetta, joihin kuuluivat muun muassa Grand Central Terminal, Empire State Building ja Times Square. Alun perin FBI:n suunnitelmana oli Salemin avulla toimittaa terroristeille tekojauhetta peiteoperaatiossa, mikä olisi estänyt pommin toiminnan. FBI kuitenkin perui suunnitelman ja laittoi Salemin toisiin tehtäviin. Viranomaisten mukaan Salemin erottaminen tehtävästä johtui tämän yhteistyökyvyttömyydestä. Pommi-iskun jälkeen FBI kuitenkin pyysi Salemia todistajaksi oikeudenkäynneissä terroristeja vastaan. Hän toimi erityisesti avaintodistajana Ramzi Yousefia vastaan vuoden 1997 oikeudenkäynnissä.


title: World Trade Centerin pommi-isku 1993

text: Salem on kritisoinut FBI:ta pommi-iskun jälkeen ja on väittänyt iskun estämisen olleen mahdollista. FBI:n agentit olivat muun muassa vakuutelleet Salemille FBI:n tietävän terroristien pomminrakennuspaikan sijainnin ja vakuuttivat viranomaisten toimivan "riittävän aikaisin ennen iskua". FBI ja muut Yhdysvaltain viranomaiset ovat kritisoineet Salemin väitteitä, jonka mukaan viranomaiset olisivat voineet estää pommi-iskun. FBI:n mukaan sillä ei ollut tietoa, että World Trade Center oli terroristien lopullisena iskukohteena. Viranomaiset ovat myös kiistäneet Salemin väitteen pomminrakennuspaikan sijainnin tietämisestä. Nimetön viranomaislähde on kertonut The New York Times -lehdelle, että agentit halusivat valehtelulla antaa Salemille kuvan toimivasta tutkinnasta, jotta tämä ei vaarantaisi tutkintaa esimerkiksi kertomalla pommivaarasta julkisuuteen.


title: World Trade Centerin pommi-isku 1993

text: FBI:n toimintaa pommi-iskun estämisessä on arvostellut myös World Trade Centerin iskun oikeudenkäyntien puolustusasianajaja William M. Kunstler, joka sai lukea tutkinta-aineistoa. Kunstlerin mukaan FBI:n tutkinta-aineistossa on paljon virkavirheitä, mutta hän ei ole suostunut kertomaan virheistä yksityiskohtaisemmin julkisuuteen.


title: World Trade Centerin pommi-isku 1993

text: Lokakuussa 2001, syyskuun iskujen jälkeen, CIA:n johtaja James Woolsey väitti Public Broadcasting Servicen haastattelussa, että Ramzi Yousef toimi Irakin turvallisuuspalvelun hyväksi. Tosin CNN:n terrorismiin erikoistunut analyytikko Peter Bergen kirjoitti sanomalehti Washington Monthlyssa joulukuussa 2003, ettei Yhdysvaltain viranomaisilla ole todisteita siitä, että Irak olisi ollut osallisena World Trade Centerin pommi-iskussa.


title: World Trade Centerin pommi-isku 1993

text: Suorimmat väitteet Irakin osallisuudesta iskussa ovat tulleet kirjailija Laurie Mylroielta, joka on American Enterprise Instituten jäsen. Mylroien mukaan Saddam Husseinin Irak on ollut kaikkien suurten terrori-iskujen takana Oklahoma Cityn pommi-iskusta World Trade Centerin iskuun ja syyskuun 11. päivän iskuihin. Mylroien väitteet ovat saaneet kritiikkiä julkisuudessa. Muun muassa CNN:n kansallisen turvallisuuden asiantuntija Peter Bergen on kutsunut Mylroien väitteitä "hulluiksi".


title: World Trade Centerin pommi-isku 1993

text: Maaliskuussa 2008 Pentagon julkaisi 600 000 Irakista löydettyä asiakirjaa, jotka Yhdysvallat oli saanut käsiin Irakin sodassa. Asiakirjojen perusteella Saddam Husseinin Irakilla ja al-Qaidalla ei ollut suoraa yhteyttä. Lisäksi asiakirjojen joukossa on äänitiedosto, jossa Saddam Hussein arvelee World Trade Centerin pommi-iskun olleen egyptiläisen tai arabialaisen ryhmittymän, tai Israelin tai Yhdysvaltain tiedustelupalvelun järjestämä. Äänitiedosto ja muut todisteet todistavat viranomaisten mukaan sitä, ettei Irak ollut osallinen iskuun.


title: World Trade Centerin pommi-isku 1993

text: Toisin kuin syyskuun 11. päivän iskujen jälkeen, Yhdysvaltain viranomaiset eivät perustaneet rahastoa tukemaan vuoden 1993 iskussa kuolleiden uhrien omaisia. 15 vuotta iskun jälkeen omaiset haastoivat World Trade Centerin omistajan, New Yorkin satamaviraston oikeuteen vaatien vahingonkorvauksia. Oikeus totesi vuonna 2006, että satamavirasto oli vastuussa iskun tuhoista osittain, sillä se ei ollut panostanut riittävästi World Trade Centerin turvallisuuteen, mikä mahdollisti terroristien iskun onnistumisen. Oikeudessa ilmeni lukuisia viitteitä siitä, että World Trade Centerin turvallisuus oli haavoittuvainen. Vuonna 1984 Peter Goldmark, New Yorkin satamaviraston silloinen johtaja, pyysi Scotland Yardia arvioimaan rakennuskompleksin turvallisuutta. Hän oli raportoinut työtovereilleen Scotland Yardin poliisien olleen "kauhistuneita" siitä, että kaksoistornien alla oli julkisia pysäköintitiloja. Vuonna 1985 tekninen asiantuntija Charles Schnabolk julkaisi raportin, jossa hän piti pommi-iskua World Trade Centeria vastaan erittäin mahdollisena ja arveli maanalaisten pysäköintitilojen olevan rakennuskompleksin haavoittuvin osa. Samana vuonna satamaviraston tutkijaryhmä esitti skenaarion, jossa ajastettu pommi räjähtäisi World Trade Centerin maanalaisella, julkisella pysäköintialueella. Raportissaan tutkijaryhmä esitti mahdollisten iskujen estämiseksi pysäköintikerrosten muuttamista julkisista valvotuiksi ja yksityisiksi. Satamavirasto kuitenkin torjui raportin ehdotuksen pitäen sitä taloudellisesti kannattamattomana, vaikkakin oikeudessa olleiden laskelmien mukaan rahallinen tappio olisi ollut melko pieni. Oikeuden tuomion päätös totesi viraston olevan vastuussa 68 % iskusta ja terroristien 32 %. New Yorkin osavaltion lainsäädännön mukaisesti satamavirasto oli velvollinen maksamaan kaikki omaisten korvausvaatimukset, sillä se oli yli 50 % vastuussa iskusta.


title: World Trade Centerin pommi-isku 1993

text: Tammikuussa 2008 New Yorkin satamavirasto valitti oikeuden päätöksestä kutsuen tuomiota "oudoksi". Viraston valitus kaatui huhtikuussa samana vuonna, kun New Yorkin valitustuomioistuin piti oikeuden tuomiota laillisena.


title: World Trade Centerin pommi-isku 1993

text: Graniitista valmistettu, Elyn Zimmermanin suunnittelema suihkulähde ja pommi-iskun muistomerkki paljastettiin vuonna 1995. Muistomerkki sijaitsi World Trade Centerin kaksoistornien välissä sijainneella Austin J. Tobin Plaza -aukiolla. Kaikki iskussa kuolleiden nimet oli kaiverrettu muistomerkkiin. Se tuhoutui kaksoistornien romahdettua syyskuun 11. päivän iskuissa.


title: World Trade Centerin pommi-isku 1993

text: Myöhemmin World Trade Centerin raunioista löytyi pala muistomerkkiä, jossa luki "John D". Pala oli ollut osa iskussa kuolleen John DiGiovannin nimikaiverrusta. Palasen suunniteltiin alun perin olemaan osa Syyskuun iskujen muistomerkkiä, mutta palasen käyttö on tällä hetkellä epäselvä. Vuoden 1993 iskussa kuolleiden nimet on kaiverrettu uuden muistomerkin pohjoisen suihkulähteen (paneeli N-73) kylkeen.


title: Jack Hogan

text: Jack Hogan (alun perin "Richard Roland Benson nuorempi"; s. 25. marraskuuta 1929 Chapel Hill, Pohjois-Carolina) on yhdysvaltalainen näyttelijä. Hän esiintyi vuosina 1962–1967 William G. Kirbyn roolissa televisiosarjassa "Combat!". Hän esiintyi paitsi televisiossa, myös elokuvissa, kuten "Tom Dooley – kapinallinen" ja "Paratroop Command" (molemmat 1959).


title: Ienevon kulttuuri

text: Ienevon kulttuuri vaikutti Ylä-Volgalla nuoremman dryaskauden aikana ja sen jälkeen preboreaalisella kaudella, mikä tarkoittaa paleoliittisen ja mesoliittisen kauden vaihdetta. Kulttuurin tunnusmerkkinä olivat nuolenkärjet, joissa oli pitkä ruoto kiinnitystä varten (engl. tanged point). Samanlaisia kärkiä tavataan myös Federmesser-, Brommen- ja Ahrenburgin kulttuureilla.


title: Ienevon kulttuuri

text: Kulttuurin synty selitetään jääkauden lopun ilmastonmuutoksella. Kun jääkausi päättyi ja lämpökausi alkoi, nousi keskilämpötila toistakymmentä astetta lyhyessä ajassa. Kasvikunta reagoi leviten pohjoiseen ja luonnon ekosysteemi seurasi perässä. Koillis-Puolassa ja Valko-Venäjälle levittäytynyt läntinen paleoliittinen väestö seurasi peuralaumojen perässä pohjoiseen ja koilliseen. Äkillinen kylmeneminen niin sanotulla nuoremmalla Dryas-kaudella kuitenkin pysähdytti vaelluksen pohjoiseen ja Ylä-Volgan tienoilla kehittyi Ienevon kulttuuriksi kutsuttu pieni yhteisö. Kun Dryas-kausi päättyi uuteen lämpökauteen, muutti Ienevon väestön rinnalle etelästä vaeltavia Swidryn kulttuurin mesoliittisoituneita ryhmiä. Näitä kutsutaan Butovon kulttuuriksi, johon Ienevon väestö ilmeisesti myöhemmin sulautui.


title: Ienevon kulttuuri

text: Paleoliittisen kauden asuinpaikkoja tunnetaan (Hartzin mukaan) Volgan rannoilla ainakin 7 kappaletta ja Ienevon asuinpaikkoja 17 kappaletta. Oka-joen rannoilla paleoliittisiä asuinpaikkoja tunnetaan 2 kappaletta, mutta Ienevon 7 kappaletta.


title: Ienevon kulttuuri

text: Asuinpaikalla Stanovoe-4 on Zhilin paikantanut Ienevon kulttuuriin kuuluvia esineitä. Puuesineitä ja maata ajoittamalla saatiin noin 9600 BP eli kalibroimalla noin 9000 eaa. sellaisesta kulttuurikerroksesta, jossa asuttiin noin 100 vuotta kahden Butovon kulttuurikerroksen välissä.


title: T.R.A.X.

text: T.R.A.X. on vuonna 2000 kuvattu pilottijakso samannimiselle kauhu tv-sarjalle, jota ei lopulta koskaan kuvattu. Myöhemmin jakso muutettiin televisioelokuvaksi, jonka ohjasi Renny Harlin. Elokuvan pääosia esittävät Marie V. Cruz, Martin Cummins ja Kim Schraner.


title: Väinölä (Jyväskylä)

text: Väinölä on kaupunginosa Jyväskylässä (aiemmin Jyväskylän maalaiskunnassa).


title: Väinölä (Jyväskylä)

text: Väinölässä sijaitsevat Komasin, Sampo Hydraulicsin ja Enermetin tehtaat. Aiemmin tehdasalueella toimivat Valmetin Jyskän tehtaat. Tehtaan ympärille syntynyt asuinalue on maakunnallisesti arvokas rakennettu kulttuuriympäristö. Tehtaiden lähistölle rakennettiin 1940-luvulla kahta eri tyyppiä olevia puisia tyyppitaloja: tyyppitalojen monenperheentaloja sekä puolitoistakerroksisia jälleenrakennuskauden kapealla vaakavuorauksella vuorattuja tyyppitaloja.


title: Väinölä (Jyväskylä)

text: Alueen reunalla kulkee Jyväskylä–Vaajakoski-moottoritie, joka erottaa Väinölän Jyskästä, johon Väinölän aiemmin katsottiin kuuluvan. Väinölän eteläpuolella kaupunginosa rajoittuu Haapalahteen, joka on Päijänteen lahti. Kuokkalan alueesta Väinölän erottaa Äijälänsalmi. Väinölän alueen jakavat kahteen erilliseen asuinalueeseen tehdasalue ja sen vieressä oleva Jyskänvuori.


title: Väinölä (Jyväskylä)

text: Aivan Väinölän kupeessa on Rauhalahden alue, joka on tunnettu puutarhayritys Viherlandiasta ja Rauhalahden voimalaitoksesta. Rauhalahti on virallisessa kaupunginosajaossa osa Halssilan kaupunginosaa.


title: Form (lehti)

text: Form on ruotsalainen muotoilun ja arkkitehtuurin ammattilehti, jota julkaisee Svensk Form. Se kertoo alan pohjoismaisista ilmiöistä, painopisteenä Ruotsi. Se ilmestyy kuusi kertaa vuodessa kahtena painoksena, ruotsinkielisenä ja englanninkielisenä.


title: Form (lehti)

text: Lehti alkoi ilmestyä vuoden 2010 lopulla, kun kaksi lehteä, Forum ja Svensk Form yhdistyivät Formiksi.


title: Los

text: Los tai LOS voi tarkoittaa seuraavia:


title: HMS Thor (1841)

text: HMS Thor oli Ruotsin laivaston vuonna 1841 vesillelaskettu siipirataskorvetti, joka osallistui palveluksessa olo aikanaan kahteen sotaan.


title: HMS Thor (1841)

text: Alus tilattiin Karlskronan telakalta ja se laskettiin vesille 12. toukokuuta 1841. Alus otettiin palveluksen kuukautta myöhemmin 9. kesäkuuta. Alus poistettiin palveluksesta 28. lokakuuta 1887 ja se romutettiin seuraavana vuonna. Rakennustöiden aikana aluksen runkoa pidennettiin, jolloin sen uppouma kasvoi 1 068 tonniin.


title: HMS Thor (1841)

text: Tanskan-Preussin sodassa vuosina 1861–1862 alus kuljetti joukkoja Fynin saarelle sekä partioi Tanskan aluevesirajalla. Samoin se palveli 1864 toisen Saksan–Tanskan sodan laivasto-osaston lippulaivana Skagerrakissa ja Kattegatissa.


title: HMS Thor (1841)

text: Heinäkuussa 1867 päällikkönsä Panzarhielmin alaisuudessa "Thor" kuului Tukholmasta ammuntoihin lähteneeseen osastoon, jonka muut alukset olivat "HMS John Ericsson", "HMS Tordön" ja "HMS Tirfing", höyryfregatti "HMS Vanadis" ja Norjan laivaston monitori "KNM Scorpion". Kuningas Oskar II vieraili osastossa 17. heinäkuuta, tarkasti kaikki alukset ja seurasi ammuntoja. Osasto lähti 24. heinäkuuta vara-amiraali Christian Anders Sundinin johdolla laivastovierailulle Kronstadtiin ja Helsinkiin, jonne se saapui seuraavana aamuna. 20. kesäkuuta 1867 annetun kuninkaallisen määräyksen numero 242 mukaan osaston tuli viipyä Helsingissä viisi ja Kronstadtissa kaksitoista vuorokautta. Osasto saapui 3. elokuuta Kronstadtiin, jossa suurherttua Konstantin teki kahden ja puolen tunnin vierailun osaston aluksilla. Osasto lähti paluumatkalle 17. elokuuta.


title: Jyskän tehtaat

text: Jyskän tehtaat oli Valmetin tuotantolaitosryhmä, joka sijaitsi nykyisen Väinölän kaupunginosan alueella Jyväskylässä. Tehtaisiin kuuluivat muun muassa Valmetin mittaritehdas sekä Valmetin ammustehdas, joka perustettiin 1930-luvun lopulla. Tehdasta pommitettiin paljon sotavuosina 1939-1944.


title: Jyskän tehtaat

text: Tehdasaluetta kutsutaan nykyään Jyskänlaakson yritysalueeksi. Tehdasrakennukset ovat yhä käytössä, esimerkiksi mittaritehdas on nykyään Sampo Hydraulics:n omistuksessa ja tiloissa valmistetaan Black Bruin tuotemerkillä hydraulisia radiaalimäntämoottoreita, jotka alun perin tunnettiin nimellä Sisu-nestemoottorit.


title: Škoda 1200

text: Škoda 1200 on AZNP:n vuosina 1952–1956 valmistama automalli. Autosta suunniteltiin kaksi toisistaan hiukan poikkeavaa mallia.


title: Isabelle Sambou

text: Isabelle Sambou (s. 20. lokakuuta 1980) on senegalilainen naispainin Afrikan mestari ja rantapainin maailmanmestari.


title: Isabelle Sambou

text: Naispainissa Sambou on sijoittunut MM-kilpailuissa parhaimmillaan kahdeksanneksi vuonna 2010. Vuoden 2007 Afrikan kisoista Sambou saavutti sarjan 51 kg pronssia, ja Afrikan-mestaruuskilpailuista hän on voittanut eri painoluokissa viisi mestaruutta ja yhteensä kahdeksan mitalia. Rantapainissa Sambou voitti maailmanmestaruuden alle 70-kiloisten sarjassa vuonna 2009.


title: Kyla Bremner

text: Kyla Bremner (s. 28. tammikuuta 1977 Powell River, Kanada) on australialainen naispainija ja Oseanian mestari. Koulutukseltaan hän on lääkäri.


title: Kyla Bremner

text: Bremner osallistui Pekingin kesäolympialaisiin 2008, joissa sijoittui 48 kilogramman painoluokassa 17:nneksi. MM-kilpailuissa hän on sijoittunut parhaimmillaan 13:nneksi vuonna 2001. Oseanian-mestaruuskilpailuista Bremner on voittanut neljä mestaruutta ja yhteensä seitsemän mitalia. Rantapainissa hän voitti alle 60-kiloisten sarjan Oseanian-mestaruuden vuonna 2010.


title: HMS Vanadis (1862)

text: HMS Vanadis oli Ruotsin laivaston vuonna 1862 vesillelaskettu täystakiloitu höyryfregatti. Alus oli samalla ainoa Ruotsin merivoimien höyryfregatti.


title: HMS Vanadis (1862)

text: Alus tilattiin Karlskronan telakalta ja se laskettiin vesille 30. huhtikuuta 1862. Alus otettiin palveluksen 6. elokuuta.


title: HMS Vanadis (1862)

text: Alus oli kolmimastoinen ja sen purjepinta-ala oli 1 643 neliömetriä.


title: HMS Vanadis (1862)

text: Alus poistettiin palveluksesta 22. joulukuuta 1893.


title: Lemonade Mouth

text: Lemonade Mouth on Disney Channelin tuottama, vuonna 2011 ilmestynyt musikaalinen draamaelokuva, joka perustuu Mark Peter Hughesin samannimiseen kirjaan vuodelta 2007. Elokuvassa esiintyvät muun muassa Bridgit Mendler, Adam Hicks, Naomi Scott, Blake Michael ja Hayley Kiyoko. Siinä esitettyjä lauluja ovat esimerkiksi ”Somebody”, ”Turn Up the Music”, ”Breakthrough” ja ”Determinate”. Elokuva saattaa saada jatko-osan.


title: Thị Lụa Nguyễn

text: Thị Lụa Nguyễn (s. 24. heinäkuuta 1991) on vietnamilainen naispainija.


title: Thị Lụa Nguyễn

text: MM-kilpailuissa Nguyễn on sijoittunut parhaimmillaan viidenneksi vuonna 2009, jolloin hän hävisi pronssiottelussa pohjoiskorealaiselle So Sim-hyangille. Vuoden 2010 Aasian kisoissa hän saavutti hopeaa hävittyään jälleen Solle. Aasian-mestaruuskilpailusta Nguyễnillä on yksi hopeamitali ja kaksi pronssimitalia.


title: Ettore Sottsass

text: Ettore Sottsass (14. syyskuuta 1917 Innsbruck, Itävalta – 31. joulukuuta 2007 Milano, Italia) oli italialainen muotoilija ja arkkitehti, joka vaikutti varsinkin modernismin murrosaikana 1960-luvulta 2000-luvun loppuun. Hän suunnitteli muun muassa huonekaluja, koruja, lasiesineitä, valaisimia ja toimistolaitteita.


title: Ettore Sottsass

text: Sottsass syntyi Itävallassa ja varttui Milanossa, jossa hänen isänsä toimi arkkitehtina. Hän valmistui arkkitehdiksi Torinossa vuonna 1939. Hän palveli sodan aikana Italian armeijassa ja vietti suurimman osan sota-ajasta keskitysleirillä Jugoslaviassa.


title: Ettore Sottsass

text: Palattuaan kotiin vuonna 1947 hän perusti arkkitehti- ja muotoilutoimiston Milanoon. Sottsass suunnitteli uransa alussa pitkään Olivettille toimistovälineitä ja huonekaluja. Hän matkusteli 1960-luvulla Yhdysvalloissa ja Intiassa. Tämän ajan huipentuma oli kuuluisaksi tullut Olivettin matkakirjoituskone "Valentine" (1969). Samaan aikaan Sottsass suunnitteli myös esineitä, joissa hän ilmaisi henkilökohtaisia kokemuksiaan matkoiltaan. Niiden joukossa oli muun muassa alttarin kaltaisia keramiikkaveistoksia ja ”Superboxeja”, radikaaleja veistoksellisia eleitä, joita esitettiin kaupallisten kulutustavaroiden ohella eräänlaisina julkilausumina. Ne oli laminoitu voimakkain, yksinkertaisin värein. Niitä on pidetty myöhemmin (1981) perustetun Memphis-ryhmän edeltäjinä. Näihin aikoihin Sottsass sanoi, että ei halua tehdä enää kulutustavaroita, koska oli selvä, että kulutustavara-asenne oli melko vaarallinen.


title: Ettore Sottsass

text: Sottsass tunsi luovuutensa jäykistyvän yritysten parissa työskennellessä. 1970-lukua luonnehtivatkin kokeelliset yhteistyöt nuorempien muotoilijoiden ryhmittymien, kuten ”Superstudion” ja ”Archizoomin” kanssa. Yhteistyö kulminoitui 1980-luvun alussa Memphis-ryhmän perustamiseen. Ryhmän puitteissa syntyneet värikkäät ja ironiset esineet olivat hyvin erilaisia verrattuna Sottsassin aikaisempiin, tiukemmin modernistisiin töihin. Niitä tervehdittiin postmodernismin tyypillisinä esimerkkeinä muotoilussa ja taiteessa. Sottsass kuvasi tilannetta vuonna 1986 "Chicago Tribunessa" julkaistussa artikkelissa: ”Memphis on kuin hyvin voimakas huume. Sitä ei voi ottaa liikaa. Mielestäni ei pitäisi käyttää pelkästään Memphisin tuotteita: se on kuin söisi pelkästään kakkua.”


title: Ettore Sottsass

text: Memphisin perustamisen aikoihin Sottsass perusti myös oman muotoilutoimiston nimeltä Sottsass Associati. Se antoi mahdollisuuden suunnitella suurmuotoisempaa arkkitehtuuria ja muotoilla suurille kansainvälisille teollisuuslaitoksille. Toimistossa työskenteli useita myöhemmin kuuluisaksi tulleita muotoilijoita. Sottsass Associatilla on nykyisin toimistot Lontoossa ja Milanossa.


title: SMS Magdeburg (1911)

text: SMS Magdeburg oli Saksan keisarikunnan laivaston Magdeburg-luokan kevyt risteilijä ensimmäisessä maailmansodassa.


title: SMS Magdeburg (1911)

text: Alus tilattiin AG Weseriltä Bremenistä osana vuosien 1908-1909 laivasto-ohjelmaa ja sen köli laskettiin 1910. Alus laskettiin vesille 13. toukokuuta 1911 ja se valmistui 20. elokuuta 1912.


title: SMS Magdeburg (1911)

text: Alus ajoi 26. elokuuta 1914 karille Osmussaaren edustalla laskiessaan miinoja. Se joutui Venäjän keisarikunnan laivaston risteilijöiden yllättämäksi. Venäläiset onnistuivat pelastamaan tuhoamaltaan alukselta koodikirjoja sekä toimittamaan ne Britannian tiedustelupalvelulle, joka kykeni koodikirjojen avulla murtamaan saksalaisten käyttämän koodin.


title: Cristina Croitoru

text: Cristina Croitoru (s. 21. joulukuuta 1985) on romanialainen naispainija.


title: Cristina Croitoru

text: MM-kilpailuissa Croitoru on sijoittunut parhaimmillaan 11:nneksi vuonna 2010. EM-kilpailuista hänellä on kaksi pronssimitalia, vuosilta 2006 ja 2011.


title: Easy

text: Easy voi viitata esimerkiksi seuraaviin:


title: Easy

text: Yhtyeet:


title: Easy

text: Albumit:


title: Easy

text: Kappaleet:


title: Easy

text: Muut:


title: Uudenkoiviston VPK

text: Uudenkoiviston Vapaaehtoinen Palokunta ry on Porissa toimiva sopimuspalokunta, joka on perustettu vuonna 1900. Sen toimitilat sijaitsevat Uudenkoiviston kaupunginosassa.


title: Uudenkoiviston VPK

text: Hälytysosaston lisäksi palokunnassa toimivat nais- ja nuoriso-osastot. Uudenkoiviston VPK on erikoistunut eläinpelastustehtäviin.


title: Jyldyz Ešimova

text: Jyldyz Ešimova (s. 1. helmikuuta 1988 Frunze, Kirgiisien SNT, Neuvostoliitto) on kazakstanilainen naispainija ja Aasian mestari.


title: Jyldyz Ešimova

text: Ešimova on saavuttanut kaksi MM-mitalia ja viisi Aasian-mestaruuskilpailujen mitalia, joista yhden kultaisen. Vuonna 2011 hän otti sarjavoiton maailmancupissa.


title: Kitinoja

text: Kitinoja on kylä Seinäjoella entisen Ylistaron kunnan alueella Etelä-Pohjanmaalla. Vuonna 2012 siellä oli 413 asukasta. Kylä sijaitsee Kyrönjoen varrella noin 16 km:n päässä Seinäjoen ja noin 20 km:n päässä Ylistaron keskustasta. Kyrönjoen lisäksi kylää halkoo Yhdystie 7033. Palveluita kylässä edustaa muiden muassa Tarmo-lähikauppa sekä vuonna 1952 valmistunut kirkko, jonka suunnitteli arkkitehti Kauno Kallio. Kitinojan koulu lakkautettiin keväällä 2016.


title: Kitinoja

text: Suomen Kylätoiminta ry valitsi Kitinojan vuoden 2012 kyläksi maakuntien asettamista ehdokkaista. Sitä edellisenä vuonna Kitinoja oli valittu vuoden eteläpohjalaiseksi kyläksi.


title: Christian Theodor Weinlig

text: Christian Theodor Weinlig (25. heinäkuuta 1780 Dresden – 7. maaliskuuta 1842 Leipzig) oli saksalainen musiikkipedagogi, säveltäjä ja kuoronjohtaja. Hän opiskeli oikeustiedettä Leipzigin yliopistossa vuosina 1797–1803 ja työskenteli Dresdenissä lakimiehenä. Musiikkia hän opiskeli setänsä Christian Ehregott Weinligin johdolla sekä lisäksi Stanislao Mattein johdolla Bolognassa, jossa hän kävi Accademia Filarmonicaa.


title: Christian Theodor Weinlig

text: Weinlig toimi vuosina 1814–1817 Kreuz-kanttorina Dresdenissä, ja vuonna 1823 hänestä tuli Leipzigin Tuomas-kanttori, jona hän toimi loppuikänsä. Hänen mukaansa nimettiin Leipzigissä vuonna 1900 katu Weinligstraßeksi.


title: Christian Theodor Weinlig

text: Weinligin johdolla opiskelivat muiden muassa Clara Schumann (o.s. Wieck) ja Richard Wagner. Viimeksi mainittu omisti opettajalleen ensimmäisen teoksensa, pianosonaatin B-duurissa. Tämä teos teki Weinligiin niin suuren vaikutuksen, että hän ei enää pyytänyt oppitunteista korvausta ja toimitti sävellyksen Breitkopf und Härtelin kustannettavaksi.


title: Christian Theodor Weinlig

text: Weinligin lapsesta Albert Christianista tuli myöhemmin Saksin sisäministeri.


title: Listen

text: Listen voi viitata:


title: Nicolas Winding Refn

text: Nicolas Winding Refn (s. 29. syyskuuta 1970 Kööpenhamina) on tanskalainen elokuvaohjaaja, käsikirjoittaja ja tuottaja. Hänet tunnetaan visuaalisesta tyylistään ja erityisesti "Pusher"-trilogian ("Pusher", "Pusher II", "Pusher 3") ohjaamisesta. Hän voitti parhaan ohjaajan palkinnon vuoden 2011 Cannesin elokuvajuhlilla elokuvasta "Drive".


title: Marina Markevitš

text: Marina Markevitš (s. 12. elokuuta 1986) on valkovenäläinen naispainija.


title: Marina Markevitš

text: Markevitš saavutti MM-hopeaa Tokiosta vuonna 2008. Loppuottelussa hän hävisi japanilaiselle Hitomi Sakamotolle selätyksellä ajassa 0.53. Lisäksi Markevitšilla on yksi MM-kilpailuissa ja kaksi EM-kilpailuissa kertynyttä viidettä sijaa. Kadettien ja juniorien ikäluokista Markevitšilla on yhteensä viisi MM- tai EM-mitalia kirkkaimpana saavutuksenaan juniorien Euroopan mestaruus vuodelta 2006.


title: Tomáš Hertl

text: Tomáš Hertl (s. 12. marraskuuta 1993 Praha, Tšekki) on tšekkiläinen jääkiekkoilija, joka edustaa NHL-joukkue San Jose Sharksia. Hän on pelipaikaltaan keskushyökkääjä, mutta osaa pelata myös laidassa. Sharks varasi hänet 17. pelaajana .


title: Tomáš Hertl

text: Hertl on edustanut Tšekin maajoukkuetta useissa MM-kisoissa. Hän teki NHL:ssä toisessa ottelussaan maalin, ja kolmannessa jopa neljä maalia. Hertl on ensimmäinen NHL-pelaaja, joka on syntynyt itsenäisessä Tšekin tasavallassa Tšekkoslovakian jakautumisen jälkeen.


title: Tomáš Hertl

text: Hertl on HC Slavia Prahan kasvatti. Hän voitti Tšekin alle 18-vuotiaiden mestaruuden vuonna 2010. Hertl debytoi Tšekin Extraligassa kaudella 2010–2011 pelaten yhden ottelun ja pelasi pääosan kaudesta vielä alle 20-vuotiaiden joukkueessa. Kaudella 2011–2012 nousi Slavia Prahan vakiokokoonpanoon ja ja oli joukkueen neljänneksi paras pistemies tehden 38 ottelussa tehot 12+13=25. Hän oli Extraligan tehokkain juniori ja valittiin vuoden tulokkaaksi Hertl vahvisti pudotuspeleissä 1. česká hokejová ligan HC Slovan Ústečtí Lviä.


title: Tomáš Hertl

text: NHL Central Scouting Bureau listasi Hertlin viidenneksi varattavaksi eurooppalaiseksi pelaajaksi ennen . Eri asiantuntijat ennustivat hänet varattavan ensimmäisen kierroksen puolivälissä tai sen jälkeen. San Jose Sharks varasi Hertlin 17. pelaajana ja hänestä tuli vuonna varatun Lukas Kasparin jälkeen ensimmäinen Sharksin eurooppalainen kärkivaraus. Hertl pelasi vielä auden 2012–2013 Slavia Prahassa ja oli joukkueen paras pistemies ja maalintekijä tehoilla 18+12=30. Hän oli voitti kaudella jälleen juniorieiden pistepörssin ja Extraligan pronssia.


title: Tomáš Hertl

text: Hertl teki Sharksin kanssa kolmivuotisen tulokassopimuksen kesäkuussa 2013. Harjoituskaudella hän pelasi ykkösketjussa Joe Thorntonin ja Brent Burnsin kanssa ja lunasti paikkansa NHL-joukkueesta. Hän teki debyyttinsä kauden 2013–2014 avauskierroksella 3. lokakuuta 2013 ja sai ensimmäisen syöttöpisteensä syötettyään Burnsin maalin. Hertl oli Marc-Édouard Vlasicin (2006) jälkeen ensimmäinen Sharksin tulokas, joka pelaa kauden avauskierroksella. Hän teki seuraavassa pelissä 5. lokakuuta ensimmäiset kaksi NHL-maaliaan Phoenix Coyotesin Mike Smithin taakse. Hertlistä tuli nuorin Sharksin pelaaja, joka onnistui maalinteossa kahdesti sitten Patrick Marleaun (17. maaliskuuta 1999). Hertl teki neljä maalia 8. lokakuuta New York Rangersia vastaan 9–2-voitossa ja oli nuorin siinä onnistunut (19 vuotta, 330 päivää) Los Angeles Kingsissä pelanneen Jimmy Carsonin (19 vuotta, 254 päivää) jälkeen. Hän oli myös Owen Nolanin (1995) jälkeen ensimmäinen Sharksin pelaaja, joka on pystynyt vastaavaan. Hertl valittiin odotetusti NHL:n kuukauden tulokaaksi lokakuussa tehden 13 ottelussa tehot 8+3=11. Joulukuussa ottelussa Los Angeles Kingsia vastaan sai polvivamman törmäyksessä Dustin Brownin kanssa. Vamma vaati leikkauksen, joka piti hänet sivussa aina huhtikuuhun saakka. Hän teki tulokaskaudellaan 37 runkosarjaottelussa tehot 15+10=25 ja seitsemässä playoff-ottelussa tehot 2+3=5.


title: Tomáš Hertl

text: Kaudella 2014–2015 Hertl pelasi San Josen kaikki 82 runkosarjaottelua tehden niissä tehot 13+18=31. Lisäksi hän kävi tammikuussa pelaamassa kahdessa AHL-ottelussa Worcester Sharksin paidassa. Hän sai niissä kaksi syöttöpistettä. Tulokassopimuksensa viimeisellä kaudella, 2015–2016, Hertl pelasi 81 runkosarjaottelussa, joissa hän teki tehot 21+25=46. Hän ehti pelata pudotuspeleissä tehoin 6+5=11 20 ottelua ennen kuin hän loukkaantui toisessa Stanley Cupin finaaliottelussa Pittsburgh Penguinsin Patric Hörnqvistin taklattua häntä. Hertl joutui jättämään loput finaaliottelut pelaamatta


title: Tomáš Hertl

text: Kesäkuun lopulla 2016 Hertl solmi Sharksin kanssa kaksivuotisen yhteensä kuuden miljoonan dollarin arvoisen jatkosopimuksen.


title: Tomáš Hertl

text: Hertl edusti Tšekkiä MM-kilpailuissa vuosina 2013, 2014 ja 2015. Hän pelasi alle 20-vuotiaiden MM-kilpailuissa vuosina 2012 ja 2013 ja valittiin molemmilla kerroilla joukkueen kolmen parhaan pelaajan joukkoon. Hän toimi jälkimmäisessä turnauksessa Tšekin varakapteenina. Hertl pelasi alle 18-vuotiaiden MM-kilpailuissa vuonna 2011.


title: Tomáš Hertl

text: Hertl valittiin Tšekin joukkueeseen vuoden 2016 maailmancupiin. Hän on pelannut 40 A-maaottelua tehoilla 5+8=13.


title: Tomáš Hertl

text: "Sports Illustratedin" Allan Muir vertasi Hertliä Martin Hanzaliin. Muirin mukaan isokokoinen ja hyvin puolustava Hertl ei ole kaikista nopein luistelija tai maalintekijä ja hänellä on taipumus tehdä liian paljon asioita kentällä. "TSN":n Craig Button sanoi Hertlin ketteryyden kompensoivan hänen luisteluaan, joka ei ole varsinaisesti nopeaa ja kehui hänen syöttötaitoa. Hänen mukaansa Hertl "on vaarallinen, kun on paikka laukoa".


title: Skyteam Monkey

text: Skyteam Monkey on kiinalaisen Jiangsu Sacin Motorcycle Co. Ltd:n valmistama nelitahtinen mopo, joka perustuu Honda Monkeyyn. Monkeystä tehdään sekä 50cc että 125cc mallia. Skyteam Monkey 125 on Suomen halvin uusi kevytmoottoripyörä. Skyteam on korjannut monta Honda Monkeyn painorajoitteista johtunutta ongelmaa (mm. etuhaarukka ja etulevyjarru) ja on EU -tyyppihyväksytty mopoksi.


title: Skyteam Monkey

text: Hondaan verrattuna Skyteam Monkeyssä on mm. Nestevaimennettu teleskooppietuhaarukka, levyjarru edessä, pitkät valot ja vilkut, katalysaattori päästönormien täyttämiseksi sekä sähköstartti. Skyteam Monkeyssä on käsikäyttöinen kytkin ja vaihteiden järjestys on sama kuin Hondan vuosimalli 1987 ja sitä uudemmissa, eli 1-N-2-3-4. Skyteam Monkeyssä on alaslaskettava kaksiosainen ohjaustanko kuljetuksen ja pienessä tilassa säilyttämisen helpottamiseksi.


title: Skyteam Monkey

text: Monkey-kopioita valmistavat muutkin merkit, kuten Jincheng, Baotian, Keeway ja Honlei.


title: Skyteam Monkey

text: Suomeen Skyteam Monkeyta tuo maahan Motorpower Finland Oy ja sitä on tuotu Suomeen 2000-luvun alusta. Skyteam Monkey on Suomen myydyin Monkey-kopio ja yksi yleisimmistä mopoista nuorten keskuudessa. Skyteam Monkeyn suosio perustuu hinta-laatu-suhteeseen, hyvään vara- ja viritysosien saantiin (pääosa Honda Monkeyn osista käy) sekä uutena edulliseen hintaan.


title: Skyteam Monkey

text: Nykyään moni pienipyöräistä mopoa etsivä kallistuukin usein kiinalaiseen Honda Monkeyn kopioon, koska Suzuki PV50:n, aitojen Hondien ja monen muun pienmopon (mm. Helkama Ässä, Tunturi Hopper) maahantuonti tai valmistus on lopetettu ja käytetyt yksilöt ovat usein kuntoonsa nähden kalliita, huonokuntoisia ja/tai huonosti tarjolla.(Lähde?)


title: Skyteam Monkey

text: Skyteam Monkeystä on tehty lukuisia Suomeen tuotuja erikoisversioita, kuten LeMans Club 50 (mm.10 tuuman pyörät, levyjarru myös takapyörässä, +10 alumiininen takahaarukka, kromiosia, leveämpi ohjaustanko), Black Power (kromiosia korvattu mustilla), Full Black -juhlamalli (mattamusta) ja Chrome (paljon kromiosia).


title: Skyteam Monkey

text: Skyteam Monkey 50:sen moottorin tehoa on laskettu, jotta se voidaan rekisteröidä mopoksi Suomessa. tehoa on laskettu kuristamalla mm. imukaulan sisähalkaisijan ja ilmansuodattimen muutoksin imuvirtauksen rajoittamiseksi ja pakoputkimuutoksilla suurennettu pakokaasuvastusta.


title: Rosljakovo

text: Rosljakovo () on kaupunkimainen taajama Murmanskin alueen Severomorskin kaupunkipiirikunnassa Venäjällä. Se sijaitsee Kuolanvuonon itärannalla osapuilleen Murmanskin ja Severomorskin kaupunkien puolivälissä. Osana Severomorskin suljettua kaupunkipiirikuntaa myös Rosljakovo on ulkopuolisilta suljettua aluetta. Taajamassa on noin 8700 asukasta (2010).


title: Rosljakovo

text: Rosljakovossa sijaitsee ydinsukellusveneiden huoltotelakka "ОАО "82. Sudoremontnyi zavod"".


title: Rosljakovo

text: Ensitiedot paikan asutuksesta ovat vuodelta 1896. Vuonna 1959 perustettiin kaupunkimainen taajama. Vuonna 1991 taajamassa avattiin Arkkienkeli Mikaelin kirkko.


title: Euthanasia Coaster

text: Euthanasia Coaster on hypoteettinen vuoristorata, joka on suunniteltu tappamaan siinä ajava ihminen. Lontoolaisen Royal College of Art -yliopiston tohtoriopiskelija Julijonas Urbonas suunnitteli ja teki siitä pienoismallin vuonna 2010. Huvipuistossa työskennellyt Urbonas totesi vuoristoradan tavoitteen olevan tappaa matkustajansa tyylikkäästi ja kivuttomasti. Urbanos mainitsi radan soveltuvan eutanasiaan tai kuolemanrangaistuksen täytäntöönpanoon.


title: Euthanasia Coaster

text: Vuoristoradan kolmen minuutin matka päättyy silmukkasarjaan, jossa ihmiseen kohdistuu minuutin ajaksi tappava yli kymmenen G:n voima.


title: Euthanasia Coaster

text: Vuoristorataan kuuluu kahden minuutin nousu 510 metriä korkean tornin huipulle, josta vaunut lähtevät jyrkkään syöksyyn alaspäin. Alamäki vauhdittaa vaunut 360 km/h nopeuteen ennen kuin vaunut saapuvat ensimmäiseen seitsemästä Eulerin spiraalia muistuttavasta silmukasta. Jokainen silmukka on edeltäjäänsä pienempi säilyttäen tappavan 10 G:n voiman matkustajiin minuutin ajan samalla, kun vaunujen vauhti koko ajan hidastuu. Vaunuihin mahtuu 24 matkustajaa kerrallaan.


title: Euthanasia Coaster

text: Euthanasia Coaster surmaisi matkustajansa aiheuttamalla heille ensin tajuttomuuden veren pakkautuessa päästä jalkoihin ja edelleen kuoleman aivojen hapenpuutteen takia. Seitsemän peräkkäistä silmukkaa takaisivat 10 G:n kiihtyvyyden minuutin ajaksi, ja tämä tuottaisi Urbonasin mukaan kivuttoman kuoleman kestävimmillekin matkustajille.


title: Eddie Brigati

text: Edward ”Eddie” Brigati (s. 22. lokakuuta 1946) on yhdysvaltalainen muusikko ja lauluntekijä, joka tunnetaan etenkin popyhtye The Young Rascalsin laulajana ja toisena ryhmän pääasiallisista lauluntekijöistä. Brigati valittiin vuonna 1997 Rock and Roll Hall of Fameen ja vuonna 2009 Songwriters Hall of Fameen.